Ringgit yang lemah dorong pasaran getah malaysia teruskan aliran meningkat

KUALA LUMPUR, 28 Disember - Pasaran getah Malaysia meneruskan aliran meningkat hari ini disokong oleh ringgit yang lemah berbanding dolar Amerika Syarikat (AS), kata seorang peniaga.Beliau berkata permintaan yang lebih tinggi untuk komoditi itu berpunca daripada harapan pemulihan permintaan apabila China melonggarkan sekatan COVID-19 walaupun nasihat bercampur-campur daripada pasaran hadapan getah serantau.“Sentimen pasaran terus disokong dengan jangkaan bahawa Inisiatif ‘Belt and Road’ China akan meningkatkan pemulihan ekonomi dunia,” katanya.

Dilaporkan bahawa pemerhati pasaran dan eksekutif perniagaan kanan berkata usaha China dan rakan kongsi ekonomi untuk meningkatkan kesalinghubungan pada Inisiatif ‘Belt and Road’ dan program pembangunan negara akan menambah momentum pertumbuhan baharu kepada kerjasama dua hala dan pelbagai hala, katanya.Harga Lembaga Getah Malaysia (LGM) untuk Getah Mutu Malaysia 20 (SMR 20) menokok 10.0 sen kepada 571.50 sen sekilogram manakala lateks pukal turun 4.50 sen pada 475.5 sen sekilogram.Pada pukul 5 petang, harga penutup LGM untuk SMR 20 berada pada 570.50 sen sekilogram manakala lateks pukal ialah 474.00 sen sekilogram. -BERNAMA


Eksport November 2022 meningkat RM17.6 bilion

KUALA LUMPUR, 28 Disember - Eksport pada bulan November 2022 meningkat sebanyak RM17.6 bilion berbanding bulan yang sama tahun sebelumnya.Jabatan Perangkaan Malaysia melalui kenyataannya berkata eksport lebih tinggi direkodkan bagi kebanyakan negeri termasuk Pulau Pinang, Sarawak, Johor, Wilayah Persekutuan Kuala Lumpur dan Selangor. Menurut Ketua Perangkawan, Datuk Seri Dr. Mohd Uzir Mahidin, jumlah dagangan Malaysia pada bulan November 2022 bernilai RM238.2 bilion.Ia dengan nilai eksport sebanyak RM130.2 billion dan import dengan RM107.9 billion.

Bagi jumlah eksport, antara negeri lain yang turut mencatatkan rekod tinggi termasuk Terengganu, Melaka, Kelantan, Negeri Sembilan dan Perlis. Manakala import pula menyaksikan peningkatan pada November 2022, iaitu RM14.5 billion berbanding bulan yang sama tahun sebelumnya.Peningkatan import dipacu oleh import yang tinggi dari beberapa negeri termasuk Pulau Pinang, Selangor, Johor, Melaka, Wilayah Persekutuan Kuala Lumpur dan Sarawak.


Proton serah 50 unit Iriz untuk sekolah memandu

SUBANG JAYA, 28 Disember- 50 unit Proton Iriz diserah pengeluar kereta nasional Proton kepada Metro Driving Academy.Semua unit menjalani pengubahsuaian khusus untuk kegunaan pelajar mengikut standard ditetapkan Jabatan Pengangkutan Jalan (JPJ).Menurut Timbalan Ketua Pegawai Eksekutif Proton, Roslan Abdullah ubah suai dilakukan syarikat ACE iaitu salah satu anak syarikat Proton Global Services.Semua unit kenderaan dilengkapi kamera undur dan sensor tempat letak kereta.

(50 unit Proton Iriz diserah untuk kegunaan pelajar Metro Driving Academy)

Roslan berkata pihaknya bangga untuk terus memainkan peranan dalam membantu mendidik dan melatih pemandu baharu Malaysia.Menurutnya, sekolah memandu adalah titik pertemuaan yang bagus untuk Proton mendekatkan diri dengan generasi muda. "Dengan kerjasama Metro Driving Academy, kami boleh mempamerkan ciri-ciri yang ditawarkan oleh produk kami dan memanfaatkan jiwa pembeli kereta kali pertama yang berpotensi," katanya.


Ringgit dibuka rendah berbanding dolar AS

KUALA LUMPUR, 28 Disember- Ringgit dibuka rendah berbanding dolar Amerika Syarikat (AS) berikutan permintaan yang lebih baik terhadap mata wang negara maju itu dalam keadaan hasil Perbendaharaan AS yang kukuh, kata penganalisis.Bagaimanapun, penurunan ringgit telah dihadkan oleh harga minyak mentah yang lebih stabil, didorong oleh harapan pemulihan permintaan apabila China melonggarkan sekatan COVID-19.Pada pukul 9.00 pagi, mata wang tempatan susut kepada 4.4280/4335 berbanding dolar AS daripada 4.4205/4255 ketika ditutup pada Selasa.Menurut laporan, hasil bon Perbendaharaan AS meningkat kepada paras tertingginya bagi Disember pada Selasa apabila pelabur kembali daripada cuti hujung minggu dan menunggu petunjuk seterusnya mengenai prospek ekonomi 2023.Pengarah Urusan SPI Asset Management, Stephen Innes berkata hasil bon AS meningkat lebih tinggi ekoran kebimbangan inflasi kerana pemulihan penggunaan China boleh mencetuskan satu lagi pusingan tekanan harga ke atas harga komoditi utama yang telah menyumbang kepada inflasi global tahun ini.“Ketidakpastian yang semakin meningkat mengenai pengembalian mobiliti di China juga masih ada, dengan persoalan berapa banyak lantunan yang akan dicatatkan sektor eksport Malaysia pada separuh pertama 2023,” katanya kepada Bernama.Sementara itu, ringgit didagangkan kebanyakannya lebih tinggi berbanding beberapa mata wang utama.

Unit tempatan meningkat berbanding pound British kepada 5.3220/3286 daripada 5.3267/3327 ketika ditutup pada Selasa serta naik berbanding yen Jepun kepada 3.3111/3155 daripada 3.3182/3222.Ringgit lebih kukuh berbanding euro kepada 4.7056/7115 daripada 4.7092/7145 semalam namun susut berbanding dolar Singapura kepada 3.2880/2926 daripada 3.2847/2889. -BERNAMA


Bursa Malaysia dibuka hampir tidak berubah

KUALA LUMPUR, 28 Disember- Bursa Malaysia dibuka kebanyakannya tidak berubah dengan indeks penanda aras bergerak di antara wilayah peningkatan dan penurunan pada permulaan hari dagangan.Pada pukul 9.06 pagi, FTSE Bursa Malaysia KLCI (FBM KLCI) naik 0.27 mata kepada 1,474.96 daripada 1,474.69 ketika ditutup pada Selasa.Indeks utama itu dibuka 1.14 mata lebih rendah kepada 1,473.55.Bagi keseluruhan pasaran, kaunter untung mengatasi kaunter rugi sebanyak 149 berbanding 133, manakala 227 kaunter tidak berubah, 1,760 kaunter tidak diniagakan dan 25 yang lain digantung.Jumlah dagangan sebanyak 148 juta unit bernilai RM68.8 juta.Menurut Malacca Securities Sdn Bhd, bursa tempatan mungkin bersedia untuk pulih, disokong oleh aktiviti pembelian semasa harga murah memandangkan tindakan China melonggarkan langkah kuarantin COVID-19 sewajarnya menambah baik sentimen.Bagaimanapun, firma pembrokeran itu menjangkakan aktiviti pengambilan untung yang pantas di Wall Street boleh menjejaskan permintaan terhadap ekuiti global.Pasaran saham AS ditutup bercampur-campur dengan Indeks Dow Jones mencatatkan kenaikan kecil, manakala Nasdaq susut apabila pelabur telah sedia mempertimbangkan kesinambungan hasil tinggi ditambah dengan kebimbangan mengenai prospek ekonomi bagi 2023.“Dari segi komoditi, harga minyak mentah Brent stabil di atas paras AS$84 setong susulan prospek pembukaan semula permintaan dari China serta tindakan Rusia melarang bekalan ke negara-negara yang mengenakan had harga.“Sementara itu, harga minyak sawit mentah (MSM) ditutup melebihi RM4,100 satu tan,” jelasnya dalam nota penyelidikan.Firma itu menjelaskan, justeru, ini boleh menjadi pemangkin bagi permintaan berterusan untuk kaunter tempatan berkaitan tenaga dan sawit.Kebanyakan saham wajaran tinggi perbankan pulih sedikit daripada penurunan ketara semalam dengan Maybank dan CIMB masing-masing meningkat tiga sen kepada RM8.67 dan RM5.68 manakala RHB dan Public Bank masing-masing naik dua sen kepada RM5.67 dan RM4.32.

Sementara itu, Sime Darby Plantation susut 10 sen kepada RM4.47 selepas kenaikan kukuh berterusan pada sesi sebelum ini. IOI dan KLK masing-masing kurang dua sen kepada RM4.02 dan RM21.72.Bagi saham aktif, Cypark Advance naik tiga sen kepada 47 sen, Berjaya menambah satu sen kepada 30.5 sen dan Top Glove menokok setengah sen kepada 93 sen.Di papan indeks, Indeks FBM Emas meningkat 4.02 mata kepada 10,614.90; Indeks FBMT 100 naik 1.40 mata kepada 10,323.03; manakala Indeks FBM Emas Syariah turun 13.98 mata kepada 10,830.44; Indeks FBM 70 kurang 0.25 mata kepada 13,095.63 dan Indeks FBM ACE susut 2.19 mata kepada 5,351.46.Mengikut sektor, Indeks Perkhidmatan Kewangan naik 48.48 mata kepada 16.402.85; Indeks Produk dan Perkhidmatan Perindustrian meningkat 0.06 mata kepada 180.33; Indeks Perladangan turun 36.39 mata kepada 6,952.04 dan Indeks Tenaga kurang 0.40 mata kepada 787.55. -BERNAMA


Kadar jangka pendek kekal stabil hari ini

KUALA LUMPUR, 27 Disember- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan sebanyak RM59.24 bilion dalam sistem konvensional dan RM46.08 bilion dalam dana Islam.Hari ini, bank pusat akan menjalankan tiga tender pasaran wang konvensional RM1 bilion, masing-masing untuk tujuh hari, 14 hari dan 21 hari.BNM akan turut melaksanakan tiga tender Qard yang terdiri daripada tender RM1.5 bilion selama tujuh hari, tender RM1.2 bilion untuk 14 hari dan tender RM600 juta untuk 21 hari.Ia akan turut mengadakan empat tender repo berbalik iaitu tender RM3 bilion untuk 31 hari, tender RM100 juta untuk 90 hari dan tender RM1.04 bilion bagi 182 hari dan tender RM400 juta untuk 365 hari.BNM juga akan mengeluarkan tender Bil Antara Bank Bank Negara (BNIB) untuk 91 hari pada 29 Disember 2022.

Ia turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan mengadakan tender semalaman konvensional sehingga RM59.8 bilion dan tender semalaman Murabahah RM41.8 bilion. -BERNAMA


KUALA LUMPUR, 27 Disember- Bursa Malaysia meningkat sedikit dalam dagangan awal hari ini meskipun dibuka dengan sentimen lemah.Pada pukul 9.29 pagi, petunjuk pasaran FTSE Bursa Malaysia KLCI (FBM KLCI) menokok 0.40 mata kepada 1,475.08 daripada 1,474.68 pada penutupan Jumaat.Saham pandu pasaran dibuka rendah 0.29 mata kepada 1,474.39.Di pasaran lebih meluas menyaksikan kaunter untung mengatasi kaunter rugi sebanyak 255 berbanding 211, manakala 298 kaunter tidak berubah, 1,506 tidak diniagakan dan 12 lain digantung dagangannya.Jumlah dagangan sebanyak 456.55 juta unit bernilai RM192.39 juta.Malacca Securities Sdn Bhd berkata pasaran saham Amerika Syarikat (AS) meningkat lebih tinggi pada Jumaat berikutan pelabur meramalkan kenaikan kadar AS akan reda selepas data inflasi November memaparkan isyarat yang sederhana bagi harga.Firma pembrokeran itu berkata, peningkatan di Wall Street mungkin turut melanda pasaran tempatan, namun kenaikan itu mungkin dikekang di tengah-tengah kebimbangan mengenai kesan penularan baharu COVID-19 di China.Dari segi komoditi, harga minyak mentah Brent melonjak melebihi paras AS$83 setong disebabkan bekalan AS yang terhad, manakala harga minyak sawit mentah bergerak melepasi RM3,800.“Kami yakin harga minyak mentah Brent akan kekal positif melebihi paras sokongan AS$80 dalam masa terdekat berikutan langkah mengurangkan pengeluaran oleh Pertubuhan Negara Pengeluar Petroleum dan sekutunya (OPEC+) serta Rusia,” katanya dalam nota penyelidikan.Ia juga mengunjurkan sentimen positif dalam jangka pendek bagi sektor teknologi dengan peningkatan di Nasdaq.Di dalam negara, saham wajaran tinggi Bursa Malaysia, Maybank susut satu sen kepada RM8.77, Public Bank rendah empat sen kepada RM4.40 dan Petronas Chemicals susut enam sen kepada RM8.34.

Sime Darby Plantation meningkat tujuh sen kepada RM4.42, Digi naik empat sen kepada RM3.88 dan Press Metal menokok lima sen kepada RM4.73.Bagi saham aktif, Borneo Oil dan Industronics masing-masing tidak berubah pada 2.5 sen dan sembilan sen, manakala Top Glove menokok 5.5 sen kepada 87.5 sen dan Berjaya Corporation naik dua sen kepada 30.5 sen.Di papan indeks, Indeks FBM Emas meningkat 19.12 mata kepada 10,608.41, Indeks FBM Emas Syariah menokok 49.22 mata kepada 10,756.94, Indeks FBM 70 menokok 78.14 mata kepada 13,059.75 dan Indeks FBMT 100 meraih 16.12 mata kepada 10,317.31. Bagaimanapun, Indeks FBM ACE susut 34.84 mata kepada 5,445.83.Mengikut sektor, Indeks Produk dan Perkhidmatan Perindustrian meningkat 0.15 mata kepada 179.07 dan Indeks Perkhidmatan Kewangan susut 65.17 mata kepada 16,558.86, manakala Indeks Perladangan menambah 27.62 mata kepada 6,812.85 dan Indeks Tenaga naik 3.46 mata kepada 785.21. -BERNAMA


Permintaan terhadap dolar AS rendah, Ringgit dibuka tinggi

KUALA LUMPUR, 27 Disember - Ringgit dibuka tinggi berbanding dolar Amerika Syarikat (AS) hari ini disebabkan kekurangan permintaan terhadap dolar AS ketika musim cuti.Pada 9.01 pagi, unit tempatan diniagakan pada 4.4150/4200 berbanding dolar AS daripada 4.4225/4260 sewaktu ditutup pada Jumaat lepas.Pengarah Urusan SPI Asset Management Stephen Innes berkata aktiviti perdagangan mungkin lengang pada minggu terakhir pada tahun ini apabila ringgit diniagakan dengan kecenderungan yang memberangsangkan susulan langkah China untuk mempercepatkan pembukaan semula sempadan negara itu."Walaupun saya menjangkakan dagangan yang perlahan pada minggu ini, ringgit mungkin boleh meningkat sekiranya sentimen risiko Asia terus meraih bacaan yang menggalakkan dalam data inflasi indeks harga Perbelanjaan Penggunaan Peribadi (PCE) AS yang dikeluarkan pada Jumaat lepas," katanya.Menurut laporan berita, PCE AS meningkat 4.7 peratus tahun ke tahun pada November, namun susut berbanding kenaikan lima peratus pada Oktober.Sementara itu, ringgit diniagakan bercampur-campur berbanding kumpulan mata wang utama.

Ia diniagakan rendah berbanding dolar Singapura kepada 3.2803/2850 daripada 3.2754/2785 sewaktu ditutup pada Jumaat dan susut berbanding euro kepada 4.6993/7046 berbanding 4.6927/6964 sebelum ini.Bagaimanapun, ia meningkat berbanding yen Jepun kepada 3.3186/3228 daripada 3.3352/3381 sewaktu ditutup minggu lepas dan mengukuh berbanding pound Britain kepada 5.3324/3385 daripada 5.3349/3391 sebelum ini.Pasaran ditutup pada Isnin susulan cuti umum gantian sempena Hari Krismas pada Ahad. - BERNAMA


Dagangan Bursa Malaysia, ringgit tahun 2022 diasak kemelut perang dan inflasi

KUALA LUMPUR, 26 Disember- Pada awal tahun 2022, prospek untuk kedua-dua ringgit dan Bursa Malaysia dilihat cerah dan menjanjikan kerana ancaman pandemik telah mula mereda.Mata wang tempatan berada pada paras RM4.1715 berbanding dolar AS manakala penanda aras FTSE Bursa Malaysia KLCI (FBM KLCI) pada 1,549.05 ketika mengakhiri hari dagangan pertama tahun baharu (3 Januari 2022).Walaupun tercetusnya peperangan di Ukraine pada penghujung Februari, ringgit dan bursa tempatan terus berkembang maju sehinggalah trend menaik itu mula tergugat apabila Amerika Syarikat mengambil langkah mengetatkan dasarnya dan ini telah menyokong dolar AS.Tindak balas terhadap kejutan luaran secara umumnya seiring dengan situasi di luar negara, yang menyaksikan aliran keluar modal berlaku di seluruh dunia.Inflasi melandaRinggit menyusut nilai ke paras terendah dalam sejarah pada RM4.7465 berbanding dolar AS pada 4 November 2022, apabila inflasi mula menular ke seluruh dunia termasuk di dalam negara.Angka itu adalah yang terburuk sejak mata wang tempatan mencatatkan paras RM4.7125 pada 9 Januari 1998 disebabkan krisis kewangan Asia. Mata wang pound, euro dan yen adalah antara mata wang utama yang turut mencecah paras terendah baharu sepanjang masa.Kejatuhan terbesar pasaran mata wang ini telah memberi tekanan kepada bank-bank pusat untuk menaikkan kadar apabila harga melonjak, termasuk di Malaysia.Ketua Ekonomi Bank Islam Malaysia Bhd Firdaos Rosli berkata selain daripada terpalit dengan tindakan Rizab Persekutuan untuk terus menaikkan kadar faedah dalam usaha membendung inflasi, mata wang tempatan turut tertekan oleh perbezaan kadar faedah yang semakin meluas antara Kadar Dana Persekutuan ( FFR) dan Kadar Dasar Semalaman (OPR).Rizab Persekutuan telah menaikkan kadar dasarnya sebanyak 425 mata asas (bps) sejak Mac tahun ini berbanding kenaikan 100 mata asas dalam OPR.Senario ini telah mengakibatkan julat FFR, kini pada 4.25 - 4.50 peratus, lebih tinggi daripada OPR pada 2.75 peratus setakat ini, dan Rizab Persekutuan terus komited untuk mengekang inflasi yang kini masih tinggi walaupun telah mula berkurangan sejak Julai 2022.Pada masa yang sama, Firdaos berkata pelaburan portfolio asing yang berkurangan memasuki Malaysia sejak akhir-akhir ini turut memberi tekanan kepada ringgit.Aliran dana asing adalah negatif dari September hingga November 2022 bagi kedua-dua pasaran bon dan ekuiti.Beliau berkata walaupun aliran dana asing ke dalam ekuiti untuk 11 bulan pertama 2022 positif dengan merekodkan nilai RM5.68 bilion, dalam tempoh itu juga, pelabur asing telah menjual pegangan bon Malaysia mereka melibatkan nilai sehingga RM12.35 bilion.''Mata wang negara sedang pesat membangun akan terus berada di bawah tekanan kerana Rizab Persekutuan masih belum menunjukkan tanda-tanda untuk menukar pendiriannya selagi inflasi AS terus berada dalam aliran melebihi kadar sasaran 2.00 peratus,'' katanya kepada Bernama.Bagi tahun 2022 setakat 23 Dis, ringgit telah kerugian 6.0 peratus daripada nilainya berbanding dolar AS, manakala Bursa Malaysia pula susut 4.8 peratus.Namun begitu, beliau berpendapat ringgit telah menebus kembali sedikit kerugian sejak minggu kedua November 2022, justeru menjangkakan unit tempatan itu boleh mengakhiri tahun ini dalam julat RM4.46 - RM4.49 berbanding dolar AS.Tidak semuanya suram dan kelam Sementara itu, mengambil contoh prestasi ringgit pada 19 Disember, Firdaos berkata walaupun ringgit telah menyusut nilai berbanding dolar Hong Kong (-6.1 peratus), dolar Singapura (-5.4 peratus) dan baht Thailand (-1.4 peratus), ia mengukuh berbanding mata wang utama lain seperti euro ( 0.9 peratus), yuan China (3.4 peratus), pound Britain (4.9 peratus) dan yen Jepun (11.9 peratus).“Kita melihat aliran yang sama dengan gandingan mata wang lain seperti dolar Australia (2.1 peratus), rupiah Indonesia (3.0 peratus), won Korea Selatan (3.1 peratus) dan rupee India (4.4 peratus)," katanya.Firdaos menambah ringgit yang lebih lemah boleh menjadi pemangkin untuk melonjakkan pertumbuhan eksport bersih Malaysia apabila pertumbuhan import merosot.Pada asas tahun ke tahun, pertumbuhan eksport mengatasi import buat kali pertama tahun ini pada November 2022, sekali gus mencadangkan pengembangan imbangan perdagangan yang menggalakkan dalam tempoh terdekat.Justeru, katanya ini boleh memberi sokongan kepada Keluaran Dalam Negara Kasar (KDNK) untuk suku keempat 2022 dan seterusnya tahun penuh 2022, yang dijangka menyaksikan pertumbuhan 8.1 peratus.“Kita meramalkan pertumbuhan KDNK Malaysia mencapai 4.5 peratus pada 2023, dan 4.7 peratus pada 2024.

''Sekiranya pembukaan semula ekonomi China semakin rancak, ia boleh memberikan penampan yang diperlukan untuk prospek positif ringgit bagi akhir tahun ini,'' katanya.Sementara itu, beliau mengunjurkan FBM KLCI akan mengakhiri tahun 2022 pada sekitar paras 1,560.Dalam pada itu, negara turut menyaksikan peralihan kerajaan yang lancar diketuai oleh Perdana Menteri ke-10 Datuk Seri Anwar Ibrahim selepas Pilihan Raya Umum ke-15.Kerajaan Perpaduan, sebuah kerajaan gabungan yang terdiri daripada pelbagai parti politik, telah dibentuk hasil daripada Parlimen tergantung, yang pertama dalam sejarah negara.Prospek 2023Ketua Ekonomi IQI Juwai Shan Saeed mengunjurkan ringgit akan mengekalkan kestabilan strukturnya pada 2023 apabila dolar AS mula memasuki trend susut nilai."Ringgit seharusnya berada pada paras antara RM4.10 dan RM4.37 pada 2023 berdasarkan kepada jangkaan harga minyak yang lebih tinggi, kestabilan ekonomi dan paling penting, penyusutan nilai dolar AS.''Kami di Juwai IQI menjangkakan mata wang ringgit akan menjadi antara mata wang teratas, bersama-sama dengan dong Vietnam, rupiah Indonesia, baht Thailand, real Brazil, rand Afrika Selatan dan peso Filipina pada 2023."Ini semua apabila Rizab Persekutuan memulakan pelonggaran kuantitatif (QE5) dengan penurunan kadar menjelang Oktober/November 2023 tatkala ekonomi AS memasuki kemelesetan mendalam berbentuk L yang teruk,'' jelas Shan.Beliau berkata ringgit telah meningkat 8.14 peratus dalam tempoh lima minggu lepas berbanding dolar AS.Sementara itu, CGS-CIMB Securities Sdn Bhd mengunjurkan FBM KLCI meningkat lapan peratus untuk mengakhiri tahun 2023 pada 1,633 di tengah-tengah potensi pulangan dana asing, aktiviti penggabungan dan pengambilalihan serta kejelasan terhadap dasar baharu kerajaan. -BERNAMA


Dagangan Bursa Malaysia diunjur bergerak dalam julat sempit minggu hadapan

KUALA LUMPUR, 25 Disember- Bursa Malaysia dijangka diniagakan dalam julat yang sempit minggu depan dengan indeks utama berlegar sekitar paras 1,470-1,500, kata seorang penganalisis.Naib Presiden Penyelidikan Ekuiti Rakuten Trade Sdn Bhd Thong Pak Leng turut mengunjurkan dagangan yang lengang pada minggu depan sempena perayaan Krismas dan cuti akhir tahun.“Namun begitu, kami tidak menolak kemungkinan pergerakan cergas akhir tahun yang mungkin boleh menolak indeks penanda aras ke paras melebihi 1,500 mata,” katanya kepada Bernama.Rakan Pengurusan SPI Asset Management Stephen Innes pula berkata sentimen di Asia dirangsang oleh ikrar penggubal dasar China untuk menyokong ekonomi yang lebih luas semasa proses pembukaan semula.“Dilaporkan pelancong yang memasuki negara itu hanya perlu menjalani kuarantin selama tiga hari, dan ini menunjukkan China berada di landasan pantas untuk membuka semula negaranya."Justeru, saya berpendapat pelabur tempatan akan kekal sebagai pembeli oportunistik dalam sebarang penjualan," katanya.

Pada asas Jumaat-ke-Jumaat, indeks utama turun 3.86 mata kepada 1,474.68 daripada 1,478.54 seminggu sebelumnya.Di papan indeks, Indeks FBM Emas kerugian 17.92 mata menjadi 10,589.29, Indeks FBM Emas Syariah menguncup 40.70 mata kepada 10,707.72 dan Indeks FBMT 100 turun 11.10 mata kepada 10,301.19. Sementara itu, Indeks FBM ACE merosot 18.73 mata kepada 5,480.67 manakala Indeks FBM 70 mengembang 54.95 mata menjadi 12,981.61. Mengikut sektor, Indeks Produk dan Perkhidmatan Perindustrian susut 2.34 mata kepada 178.92, Indeks Perladangan turun 252.70 mata menjadi 6,785.23 dan Indeks Tenaga lemah 9.56 mata kepada 781.75, tetapi Indeks Perkhidmatan Kewangan mengukuh 60.53 mata kepada 16,624.03.Jumlah dagangan mingguan berkurangan menjadi 13.33 bilion unit bernilai RM7.85 bilion daripada 13.59 bilion unit bernilai RM9.41 bilion pada minggu sebelumnya.Di Pasaran Utama, jumlah dagangannya turun kepada 7.56 bilion saham bernilai RM5.73 bilion berbanding 8.33 bilion saham bernilai RM7.68 bilion minggu lepas.Sementara jumlah waran meningkat kepada 1.54 bilion unit bernilai RM328.58 juta daripada 1.47 bilion unit bernilai RM315.35 juta sebelumnya.Jumlah dagangan Pasaran ACE mengukuh kepada 4.23 bilion saham bernilai RM1.78 bilion berbanding 3.78 bilion saham bernilai RM1.41 bilion seminggu lalu.-BERNAMA


Malaysia tumpu pelaburan berkualiti bagi cipta ekonomi baharu- Zafrul

KUALA LUMPUR, 25 Disember-Malaysia menumpukan pelaburan berkualiti yang mempunyai nilai rantaian yang tinggi dan mencipta ekonomi baharu.Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata langkah berkenaan juga dapat membuka peluang pekerjaan yang lebih baik dan memperluaskan pendapatan.

(Menteri Perdagangan Antarabangsa Dan Industri, Tengku Datuk Seri Zafrul Tengku Abdul Aziz/ FOTO RTM)

"Ketidaktentuan lanskap global bermakna kita perlukan satu strategi pelaburan yang responsif bagi membina daya tahan ekonomi agar kita terus mampu menarik pelabur ke negara kita",katanya ketika menjadi tetamu rancangan bualbicara Naratif Khas :Merangsang Perdagangan Dan Pelaburan di RTM semalam.Tengku Datuk Seri Zafrul turut berkata, pihaknya juga akan menumpukan kepada Inisiatif Pelaburan Langsung Domestik (DDI) bagi menjana pertumbuhan ekonomi


MYAirline kini terbang ke Pulau Pinang, destinasi kedua di wilayah utara


Niaga hadapan MSM teruskan kerugian untuk ditutup rendah

KUALA LUMPUR, 23 Disember- Kontrak niaga hadapan minyak sawit mentah (MSM) di Bursa Malaysia Derivatives (BMD) meneruskan kerugian semalam untuk ditutup lebih rendah hari ini disebabkan oleh permintaan yang dijangka lebih rendah, kata seorang peniaga.Peniaga minyak sawit David Ng memberitahu Bernama bahawa niaga hadapan sawit turut menjejaki kerugian di pasaran minyak kacang soya Lembaga Dagangan Chicago (CBOT).“Kebimbangan terhadap peningkatan kes COVID-19 di China mungkin menyekat permintaan untuk komoditi itu. Kami mengesan paras sokongan pada RM3,800 setan dan paras rintangan pada RM4,200 setan,” kata Ng.

Pada penutup dagangan, kontrak Januari 2023 jatuh RM61 kepada RM3,802 setan, Februari 2023 susut RM66 kepada RM3,820 setan, Mac 2023 berkurangan RM68 kepada RM3,830 setan dan April 2023 menguncup RM61 kepada RM3,833 setan.Kontrak Mei 2023 susut RM54 kepada RM3,830 setan dan Jun 2023 jatuh RM57 kepada RM3,815 setan.Jumlah dagangan bertambah kepada 62,801 lot daripada 45,818 lot pada Khamis manakala. kepentingan terbuka berkurangan kepada 207,324 kontrak daripada 208,492 kontrak sebelumnya.Harga MSM fizikal untuk Januari Selatan berada pada RM3,900 setan.- BERNAMA


Bursa Malaysia teruskan kenaikan untuk ditutup tinggi

KUALA LUMPUR, 23 Disember - Bursa Malaysia meneruskan kenaikan semalam untuk ditutup tinggi hari ini, disokong oleh institusi tempatan meskipun pasaran serantau mencatatkan sentimen lemah, menurut penganalisis.Pada pukul 5 petang, petunjuk pasaran FTSE Bursa Malaysia KLCI (FBM KLCI) meningkat 0.43 peratus atau 6.33 mata kepada 1,474.68 daripada 1,468.35 sewaktu ditutup pada Khamis.Saham pandu pasaran yang dibuka meningkat 0.81 mata kepada 1,469.16, bergerak dalam jajaran 1,460.57 dan 1,474.87 sepanjang sesi dagangan.Di pasaran secara meluas, kaunter rugi mengatasi kaunter untung sebanyak 430 kepada 393, manakala 416 kaunter tidak berubah, 1,030 tidak diniagakan dan 13 lain digantung dagangannya.Jumlah dagangan merosot kepada 2.12 bilion unit bernilai RM1.23 bilion daripada 2.50 bilion unit bernilai  RM1.33 bilion pada Khamis.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata indeks utama serantau kebanyakannya rendah hari ini berikutan petunjuk negatif semalaman di Wall Street.“Dolar teguh berikutan data Amerika Syarikat (AS) yang kukuh meningkatkan semula kebimbangan bahawa Rizab Persekutuan akan mengekalkan kecenderungan meningkatkan kadar faedah untuk meredakan inflasi,” katanya kepada Bernama.Sementara itu, Rakan Pengurusan SPI Asset Management, Stephen Innes berkata FBM KLCI kembali mencatatkan penurunan selepas jualan besar-besaran di pasaran AS telah mencetuskan penghindaran risiko pagi ini.“Sentimen di Asia kekal optimis, didorong oleh ikrar pembuat dasar di China untuk menyokong ekonomi lebih luas semasa proses pembukaan semula,” katanya.

Dalam kalangan saham wajaran tinggi, Maybank menambah tujuh sen kepada RM8.78, Public Bank meningkat empat sen kepada RM4.44, IHH Healthcare naik 15 sen kepada RM6.15, CIMB susut empat sen kepada RM5.74 dan Petronas Chemicals tidak berubah pada RM8.40. Bagi saham aktif, Top Glove menokok 6.5 sen kepada 82 sen, Careplus naik 3.5 sen kepada 46 sen dan Sunview meningkat dua sen kepada 63 sen, manakala Advance Synergy susut setengah sen kepada 17.5 sen dan Yew Lee Pacific turun dua sen kepada 38 sen. Di papan indeks, Indeks FBM Emas meningkat 49.39 mata kepada 10,589.29, Indeks FBM Emas Syariah naik 58.05 mata kepada 10,707.72, Indeks FBM 70 menambah 96.73 mata kepada 12,981.61 dan Indeks FBMT 100 menokok 51.52 mata kepada 10,301.19. Bagaimanapun, Indeks FBM ACE merosot 20.98 mata kepada 5,480.67.Mengikut sektor, Indeks Produk dan Perkhidmatan Perindustrian meningkat 0.42 mata kepada 178.92 dan Indeks Perkhidmatan Kewangan menokok 72.52 mata kepada 16,624.03, manakala Indeks Perladangan merosot 0.08 mata kepada 781.75.  Jumlah dagangan Pasaran Utama menguncup kepada 1.24 bilion saham bernilai RM935.17 juta berbanding 1.44 bilion saham bernilai RM986.39 juta pada Khamis.Jumlah dagangan waran berkurangan kepada 334.63 juta unit bernilai RM61.64 juta berbanding 365.20 juta unit bernilai RM90.05 juta semalam.Jumlah dagangan Pasaran ACE susut kepada 543.45 juta saham bernilai RM235.02 juta daripada 694.25 juta saham bernilai RM252.66 juta sebelum ini.Kaunter produk dan perkhidmatan pengguna menyumbang 187.72 juta saham yang diniagakan di Pasaran Utama, produk dan perkhidmatan perindustrian (331.83 juta); pembinaan (49.46 juta); teknologi (201.98 juta); SPAC (sifar), perkhidmatan kewangan (25.46 juta); hartanah (48.26 juta); perladangan (10.02 juta); REIT (3.28 juta) dana tertutup (10,000); tenaga (85.77 juta); penjagaan kesihatan (241.49 juta); telekomunikasi dan media (13.46 juta); pengangkutan dan logistik (27.13 juta); dan utiliti (11.16 juta). -BERNAMA


Ringgit terus susut berbanding dolar AS menjelang musim cuti hujung tahun

KUALA LUMPUR, 23 Disember - Ringgit terus menyusut berbanding dolar Amerika Syarikat (AS) hari ini menjelang cuti hujung minggu yang panjang sempena perayaan Krismas.  Pada pukul 6 petang, unit tempatan berada pada 4.4225/4260 berbanding dolar AS daripada paras penutup 4.4215/4255 pada Khamis. “Keseluruhannya, pasaran berada dalam suasana percutian tetapi ketidakpastian berhubungan inflasi di Amerika Syarikat (AS) meningkat menjelang pengumuman indeks harga Perbelanjaan Penggunaan Peribadi AS pada lewat hari ini. “Ini mengekalkan sentimen risiko tempatan dan pertukaran asing di Asia,” kata rakan pengurusan SPI Asset Management, Stephen Innes kepada Bernama.

Sementara itu, ringgit juga diniagakan tinggi berbanding kumpulan mata wang utama lain. Unit tempatan meningkat berbanding dolar Singapura kepada 3.2754/2785 daripada paras penutup 3.2798/2833 pada Khamis dan naik berbanding yen Jepun kepada 3.3352/3381 daripada 3.3486/3521. Ringgit mengukuh berbanding pound Britain kepada 5.3349/3391 daripada 5.3522/3571 dan menokok berbanding euro kepada 4.6927/6964 daripada 4.7085/7127. -BERNAMA


IHP November 2022 kekal pada kadar 4 peratus

KUALA LUMPUR, 23 Disember - Indeks Harga Pengguna (IHP) November 2022 kekal pada kadar 4 peratus seperti bulan sebelumnya.Ketua Perangkawan Malaysia, Datuk Seri Dr. Mohd Uzir Mahidin berkata inflasi kumpulan makanan meningkat 7.3 peratus, kekal penyumbang utama kepada kadar inflasi bulan lalu.Manakala restoran dan hotel meningkat 7 peratus daripada 6.8 peratus pada Oktober 2022.Peningkatan lebih perlahan direkodkan bagi kumpulan pengangkutan dan hiasan, perkakasan dan penyelenggaraan isi rumah.

Inflasi teras pula mencatat peningkatan 4.2 peratus pada November 2022 berbanding tempoh sama tahun 2021.Inflasi bagi sebelas bulan pertama meningkat 3.4 peratus berbanding 2.3 peratus tahun lepas, didorong terutamanya oleh kumpulan makanan dan minuman bukan alkohol, pengangkutan dan restoran serta hotel.


Iklan jawatan kosong dalam talian catat penurunan

KUALA LUMPUR, 23 Disember- Jumlah jawatan kosong diiklankan dalam talian mencatat penurunan 5.9% pada suku ketiga tahun ini kepada 190,170 berbanding 202,102 kekosongan suku sebelumnya.Ketua Perangkawan Datuk Seri Dr Mohd Uzir Mahidin berkata penawaran pekerjaan juga mencatatkan penurunan pertumbuhan tahun ke tahun sebanyak 1.2% berbanding 158.2% yang direkodkan pada suku ketiga 2021.

(Ketua Perangkawan Datuk Seri Dr Mohd Uzir Mahidin/ Foto Bernama)

Beliau berkata demikian menerusi laporan Analisis Data Raya, Jawatan Kosong Diiklankan Dalam Talian di Malaysia bagi suku ketiga 2022.Golongan profesional meliputi jumlah terbesar iaitu 46.1% atau 87,587 kekosongan dalam talian.Ini diikuti 18.1% atau 34,434 dalam kategori juruteknik dan profesional bersekutu, manakala pengurus menyumbang 12.8 peratus bersamaan 24,417.Berdasarkan sektor ekonomi, majoriti jawatan kosong yang diiklankan secara dalam talian tertumpu kepada sektor perkhidmatan iaitu 67.6% atau 128,575 kekosongan.


Pasaran getah ditutup rendah seiring prestasi pasaran serantau

KUALA LUMPUR, 23 Disember- Pasaran getah Malaysia ditutup lebih rendah pada hari ini, menjejaki prestasi pasaran getah serantau selain pengukuhan kecil ringgit berbanding dolar Amerika Syarikat (AS).Selain itu, faktor seperti kebimbangan berkaitan kelembapan ekonomi China juga terus memberi kesan terhadap sentimen semasa, kata peniaga.Beliau berkata, pasaran hadapan getah Jepun susut hari ini seiring dengan kerugian dialami pasaran Shanghai susulan kebimbangan berkaitan kelemahan permintaan China yang juga pengguna utama berikutan lonjakan kes COVID-19 di negara itu.“Data ekonomi AS yang kukuh turut mencetuskan kebimbangan mengenai kemungkinan negara itu meneruskan dasar monetari yang agresif. Bagaimanapun, penurunan seterusnya dapat ditampung oleh peningkatan harga minyak mentah penanda aras global,” katanya kepada Bernama.

Jabatan Perdagangan AS mengumumkan semalam bahawa pertumbuhan ekonomi negara itu adalah kukuh dalam suku ketiga berbanding unjuran awal iaitu peningkatan pada 2.3 peratus.Selain itu, beliau berkata harga minyak mentah terus meningkat dalam sesi keempat berturut-turut semalam selepas data inventori menunjukkan bekalan di AS kekal terhad menjelang musim cuti yang lazimnya menerima permintaan tinggi.Harga Lembaga Getah Malaysia (LGM) bagi Getah Mutu Malaysia 20 (SMR 20) susut 9.50 sen kepada 562.5 sen sekilogram manakala lateks pukal tidak berubah pada 482.0 sen sekilogram.Pada 5 petang, harga penutup LGM bagi SMR 20 berada pada 558.0 sen sekilogram manakala lateks pukal 483.0 sen sekilogram.Pasaran getah Kuala Lumpur akan ditutup pada Isnin 26 Dis 2022 bersempena cuti ganti Krismas dan akan dibuka semula pada keesokannya.- BERNAMA


Penglibatan wanita memberangsangkan dalam sektor pendidikan

KUALA LUMPUR, 23 Disember- Penglibatan wanita dalam sektor pendidikan menunjukkan peningkatan memberangsangkan dengan mencatat skor 1.060 berbanding lelaki dalam Indeks Jurang Gender Malaysia 2021.Manakala, kadar penyertaan tenaga buruh wanita masih rendah pada 55.5% berbanding sasaran 59% di bawah Rancangan Malaysia Ke-12.

(Ketua Perangkawan, Datuk Seri Dr. Mohd Uzir Mahidin)

Ketua Perangkawan, Datuk Seri Dr. Mohd Uzir Mahidin menjelaskan, usaha yang padu perlu digembleng bagi memperkasa peranan wanita dalam mencapai kesaksamaan gender di bidang ekonomi dan politik."Bagi sub indeks peluang dan penyertaan ekonomi skor yang dicatat pada 2021 jatuh kepada 0.079. Jurang terbesar adalah bagi subindeks penguasaan politik dengan skor hanya 0.100 maknanya jurang sebanyak 90 peratus dalam penguasaan politik pada 2021," katanya.Sementara itu, lebih 76.6% golongan wanita bekerja dalam sektor Perkhidmatan, 15.1% dalam sektor Pembuatan dan hanya sebilangan kecil terlibat dalam sektor perlombongan dan pengkuarian. Purata gaji dan upah bulanan pekerja wanita pada 2021 pula meningkat kepada RM2,968 berbanding RM2,899 pada 2020.Beliau menyampaikan ucaptama pada webinar anjuran Yayasan Tuanku Fauziah bertemakan Wanita Dalam Pasaran Buruh, Dilema dan Peluang yang berlangsung secara maya.


CPTPP bantu semua pihak raih manfaat

KUALA LUMPUR, 23 Disember- Kerajaan tidak bercadang menyemak kembali ratifikasi Perjanjian Komprehensif dan Progresif bagi Perkongsian Trans-Pasifik, CPTPP yang berkuatkuasa November lalu. Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz beri jaminan perjanjian tersebut mengambil kira kepentingan semua pihak.

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz ketika menjadi tetamu program Naratif Khas di sini)

Ini temasuk perusahaan mikro, kecil dan sedehana, PMKS dan perusahaan Bumiputera."Dalam perbincangan saya isu dengan wakil miti dan dah diberi pencerahan kepada kabinet, memang jelas isu-isu ini telah ditangani, banyak pengecualian telah diberi kepada Malaysia dalam CPTPP ini untuk memastikan PMKS dan syarikat bumiputera kita tidak terkesan dengan ratifikasi ini," katanya di sini.Malaysia akhirnya memuktamadkan ratifikasi CPTPP, berkuatkuasa 29 November lalu, menjadi negara kesembilan daripada keseluruhan 11 negara anggota. Beliau ditemui selepas menjadi tetamu program Naratif Khas di Angkasapuri.


Bursa Malaysia dibuka tinggi seketika pada sesi awal dagangan

KUALA LUMPUR, 23 Disember- Bursa Malaysia memulakan dagangan pagi ini tinggi sedikit tetapi mula turun dalam beberapa minit kemudian.Seorang penganalisis berkata ia berlaku selepas pasaran tempatan mengambil petunjuk daripada Wall Street yang menyusut dengan ketara semalaman berikutan kebimbangan akan ada lebih banyak kenaikan kadar oleh Rizab Persekutuan Amerika Syarikat, kata seorang penganalisis.Pada 9.15 pagi, indeks penanda aras FTSE Bursa Malaysia KLCI (FBM KLCI) turun 0.33% atau 4.86 mata kepada 1,463.49 daripada 1,468.35 pada penutup dagangan Khamis.Pasaran dibuka 0.81 mata lebih tinggi pada 1,469.16.Di pasaran yang lebih luas, kaunter rugi mengatasi kaunter untung 250 berbalas 116, manakala 212 kaunter tidak berubah, 1,691 tidak diniagakan dan 13 yang lain digantung.Jumlah dagangan berjumlah 251.54 juta unit bernilai RM110.07 juta.Menurut laporan berita, Purata Perindustrian Dow Jones jatuh sebanyak 348.99 mata, S&P 500 kerugian 56.05 mata dan Komposit Nasdaq merosot 233.25 mata.Naib Presiden Penyelidikan Ekuiti Rakuten Trade Sdn Bhd Thong Pak Leng berkata di pasaran domestik pula, FBM KLCI sebaliknya ditutup dalam zon positif pada Khamis berikutan kemunculan kegiatan memburu saham berharga murah walaupun keadaan pasaran masih lagi dalam kebimbangan.“Penjualan berterusan oleh dana asing agak mengejutkan setakat bulan ini dengan aliran keluar bersih sekitar RM1.34 bilion meskipun iklim politik dalam negeri semakin baik.“Kami mengunjurkan sentimen akan kekal berhati-hati berikutan berita bahawa China mungkin menyaksikan peningkatan kes COVID-19,” katanya kepada Bernama.

(Orang ramai berjalan di kawasan Ginza di Tokyo pada 22 Disember 2022/AFP)

Justeru, indeks utama dijangka berlegar dalam julat 1,460-1,470 hari ini.Dalam kalangan saham wajaran tinggi, Maybank susut satu sen kepada RM8.70, Petronas Chemicals turun 11 sen menjadi RM8.29 dan CIMB lemah dua sen untuk mencatatkan harga RM5.76.Manakala kedua-dua Public Bank dan IHH Healthcare tidak berubah pada RM4.40 dan RM6 00.Bagi saham aktif pula, Careplus menokok 2.5 sen kepada 45 sen, Microlink Solutions menambah 4.5 sen kepada RM1.00, Top Glove meningkat dua sen menjadi 77.5 sen, Artroniq mengembang 1.5 sen kepada 64 sen dan Advance Synergy tidak berubah pada 18 sen. Di papan indeks, Indeks FBM Emas menyusut 28.99 mata kepada 10,510.91, Indeks FBM Emas Syariah turun 34.58 mata menjadi 10,615.09 dan Indeks FBM 70 susut 14.47 mata kepada 12,870.41.Indeks FBM ACE pula menguncup 27.21 mata kepada 5,474.44 dan Indeks FBMT 100 kerugian 28.91 mata kepada 10,220.76.Mengikut sektor, Indeks Tenaga turun 7.06 mata kepada 774.77, Indeks Produk dan Perkhidmatan Perindustrian susut 1.17 mata menjadi 177.33 dan Indeks Perkhidmatan Kewangan lebih rendah sebanyak 21.34 mata kepada 16,530.17.Bagaimanapun, Indeks Perladangan memperoleh 5.70 mata untuk mencatatkan paras 6,827.70. -BERNAMA


KUALA LUMPUR, 23 Disember- Bank Negara Malaysia (BNM) mengeluarkan duit syiling peringatan bersempena dengan sambutan ulang tahun ke-50 Jabatan Sularelawan Malaysia (RELA).Duit syiling berkenaan akan dikeluarkan dalam dua denominasi iaitu duit syiling peringatan perak sterling berwarna (pruf) dan emas Nordic Brilliant Uncirculated (BU).Nilai muka duit syiling peringatan perak sterling itu adalah RM10 dan akan dijual pada harga RM275 sekeping dan sejumlah 1,000 keping telah ditempa.Duit syiling peringatan emas Nordic seberat 8.5 gram yang diperbuat daripada tembaga dan beberapa logam lain mempunyai nilai muka RM1 dan dijual pada harga RM16.50 sekeping.Sejumlah 5,000 keping duit syiling ini telah ditempa.“Selain itu, duit syiling peringatan ini juga tersedia dalam bentuk set 2 dalam 1 dijual pada harga RM330 setiap satu.“Setiap set ini mengandungi sekeping duit syiling pruf perak sterling berwarna dan sekeping duit syiling pruf emas Nordic dengan sejumlah 1,000 set tersedia untuk pembelian,” kata bank pusat itu dalam kenyataan hari ini.

(BNM keluarkan duit syiling khas 50 Tahun RELA/Bank Negara)

Orang ramai yang berminat boleh membuat tempahan melalui duit.bnm.gov.my mulai 10.00 pagi hari ini hingga 11.00 malam Ahad, 8 Jan 2023. Bank pusat itu juga meminta orang ramai untuk membuat tempahan menerusi sistem dalam talian BNM sahaja dan bukannya melalui mana-mana pihak atau kemudahan tempahan lain yang tidak sah.“Semua tempahan akan dipertimbang sewajarnya dan tiada keutamaan diberikan kepada tempahan berdasarkan tarikh dan masa tempahan. Pengundian akan dijalankan sekiranya berlaku tempahan yang berlebihan,” katanya. -BERNAMA


PPZ-MAIWP terima zakat perniagaan daripada 26 syarikat korporat

UTRAJAYA, 23 Disember-Pusat Pungutan Zakat – Majlis Agama Islam Wilayah Persekutuan (PPZ-MAIWP) menerima bayaran zakat perniagaan daripada 26 syarikat korporat berjumlah RM45,000.Pengerusinya, Tan Sri Dr. Abdul Aziz Abdul Rahman, berkata, PPZ turut menawarkan Skim Wakalah atau pengembalian semula wang zakat kepada syarikat-syarikat korporat untuk dimanfaatkan semula kepada kakitangan dan mereka yang memerlukan dengan kadar 37.5 peratus hingga 50 peratus.

(Pengerusi Pusat Pungutan Zakat – Majlis Agama Islam Wilayah Persekutuan (PPZ-MAIWP), Tan Sri Dr. Abdul Aziz Abdul Rahman)

"Kita dah bayar dari segi jumlah wakalah RM143 juta Januari ke November 2022, maknanya duit sekarang ni bergerak dikalangan mereka dan kadang-kadang balik pada kita, kita buat program bersama, makna dia beri pada kita wakalah tu dan kita laksanakan program bersama-sama. Jadi kita santuni asnaf-asnaf", katanya kepada media.Beliau berkata demikian pada Majlis Zakat Korporat 2022 yang dianjurkan PPZ-MAIWP di Putrajaya semalam.  Hadir sama, Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar.  Setakat Januari hingga November lepas, PPZ – MAIWP telah berjaya mengutip zakat perniagaan sebanyak RM100,03,00 dengan jumlah pembayar sebanyak 3,457.


Ringgit melantun semula ditutup tinggi berbanding dolar AS

KUALA LUMPUR, 22 Disember- Ringgit melantun semula daripada penurunan lima hari berturut-turut berbanding dolar AS untuk ditutup tinggi hari ini apabila faktor luaran yang kukuh telah meningkatkan sentimen terhadap mata wang tempatan, kata seorang penganalisis.Pada 6.00 petang, ringgit berada pada 4.4215/4255 berbanding dolar AS daripada paras penutup 4.4375/4405 pada Rabu.Rakan pengurusan SPI Asset Management Stephen Innes berkata ringgit mengukuh hari ini apabila penggubal dasar China mengulangi sokongannya terhadap pasaran hartanah negara itu yang dilanda masalah, yang seterusnya memberikan sentimen baik kepada pasaran dan pertumbuhan serantau.Di dalam negara, angka terbaharu inflasi dijangka diumumkan esok. “Saya fikir inflasi keseluruhan akan berkurangan tetapi inflasi teras terus kekal berikutan kos industri perkhidmatan dan makanan yang tinggi,” katanya kepada Bernama. Sementara itu, ringgit diniagakan tinggi berbanding kumpulan mata wang utama lain. Unit tempatan meningkat berbanding dolar Singapura kepada 3.2798/2833 daripada paras penutup 3.2829/2856 pada Rabu dan naik berbanding yen Jepun kepada 3.3486/3521 daripada 3.3714/374. Ringgit mengukuh berbanding pound Britain kepada 5.3522/3571 daripada 5.3880/3917 dan meningkat berbanding euro kepada 4.7085/7127 daripada 4.7113/7145. -BERNAMA


Bursa Malaysia ditutup tinggi berbanding dolar AS

KUALA LUMPUR, 22 Disember - Bursa Malaysia mengakhiri penurunan selama tiga hari berturut-turut untuk ditutup tinggi hari ini apabila aktiviti membeli saham berharga rendah muncul, sejajar dengan prestasi positif di pasaran serantau,  kata seorang peniaga.Pada 5 petang, FTSE Bursa Malaysia KLCI (FBM KLCI) naik 0.40 peratus atau 5.80 mata kepada 1,468.35 daripada paras penutup 1,462.55 pada Rabu. Petunjuk pasaran itu yang dibuka tinggi naik 1.24 mata kepada 1,463.79, bergerak antara paras 1,462.41 dan 1,468.35 sepanjang hari dagangan.Di keseluruhan pasaran, kaunter untung mengatasi kaunter rugi sebanyak 447 berbanding 386, manakala 424 kaunter tidak berubah, 1,007 tidak diniagakan dan 22 yang lain digantung.Jumlah dagangan berkurangan kepada 2.50 bilion unit bernilai RM1.33 bilion daripada 2.91 bilion unit bernilai RM1.71 bilion pada Rabu.  Naib presiden penyelidikan ekuiti Rakuten Trade Sdn Bhd Thong Pak Leng berkata indeks serantau kebanyakannya tinggi hari ini susulan petunjuk positif daripada Wall Street semalaman.“Di dalam negara, kami mengunjurkan sentimen pasaran kekal kukuh berikutan sentimen pelabur yang bertambah baik dan kami menjangkakan indeks tersebut kekal positif pada masa depan. “Selain itu, dengan sokongan daripada institusi tempatan, kami menjangkakan FBM KLCI meneruskan aliran meningkat dengan jajaran 1,460 hingga 1,490 menghala ke hujung minggu," katanya kepada Bernama. Dari segi teknikal, Thong menjangkakan paras sokongan berada pada 1,460, dan paras ketahanan pada 1,500.

Dalam kalangan saham wajaran tinggi di Bursa Malaysia, Maybank turun tujuh sen kepada RM8.71, kedua-dua Public Bank dan CIMB susut satu sen masing-masing kepada RM4.40 dan RM5.78, Tenaga Nasional jatuh tiga sen kepada RM9.14 dan Petronas Chemicals naik 32 sen kepada RM8.40. Dalam kalangan kaunter cergas, Reneuco naik 4.5 sen kepada 30 sen, Top Glove meningkat 3.5 sen kepada 75.5 sen dan Citaglobal menokok setengah sen kepada 29.5 sen, manakala Advance Synergy dan Serba Dinamik tidak berubah masing-masing pada 18 sen dan satu sen. Di papan indeks, Indeks FBM Emas naik sebanyak 45.15 mata kepada 10,539.90, Indeks FBM Emas Shariah meningkat 97.50 mata kepada 10,649.67, Indeks FBM 70 menokok 71.20 mata kepada 12,884.88, Indeks FBM ACE menambah 35.80 mata kepada 5,501.65 dan Indeks FBMT 100 melonjak 44.14 mata kepada 10,249.67. Mengikut sektor, Indeks Perladangan naik 48.65 mata kepada 6,822.00 dan Indeks Produk dan Perkhidmatan Perindustrian meningkat 3.11 mata kepada 178.50.Bagaimanapun, Indeks Tenaga berkurangan 2.44 mata kepada 781.83 dan Indeks Perkhidmatan Kewangan turun 50.67 mata kepada 16,551.51.   Jumlah dagangan Pasaran Utama menguncup kepada 1.44 bilion saham bernilai RM986.39 juta berbanding 1.63 bilion saham bernilai RM1.24 bilion pada Rabu.Jumlah dagangan waran meningkat kepada 365.20 juta unit bernilai RM90.05 juta daripada 298.01 juta unit bernilai RM49.10 juta.Jumlah dagangan Pasaran ACE berkurangan kepada 694.25 juta saham bernilai RM252.66 juta berbanding 981.97 juta saham bernilai RM420.68 juta sebelumnya.Kaunter produk dan perkhidmatan pengguna menyumbang 411.44 juta saham yang diniagakan di Pasaran Utama, produk dan perkhidmatan perindustrian (369.24 juta); pembinaan (44.33 juta); teknologi (125.75 juta); SPAC (sifar), perkhidmatan kewangan (40.23 juta); hartanah (58.98 juta); perladangan (12.52 juta); REITs (3.70 juta) dana tertutup (6,100); tenaga (186.36 juta); penjagaan kesihatan (121.25 juta); telekomunikasi dan media (25.39 juta); pengangkutan dan logistik (30.26 juta); dan utiliti (13.10 juta). -BERNAMA


Pasaran getah ditutup bercampur-campur

KUALA LUMPUR, 22 Disember- Pasaran getah Malaysia ditutup bercampur-campur hari ini susulan pasaran niaga hadapan getah serantau yang lemah dan ringgit mengukuh berbanding dolar US, kata seorang peniaga.Beliau berkata ketidaktentuan yang menyelubungi prospek ekonomi jangka pendek China disebabkan oleh peningkatan kes COVID-19 terus menjejaskan sentimen global,Bagaimanapun, penurunan selanjutnya dihadkan oleh kenaikan harga minyak mentah penanda aras apabila sentimen dipengaruhi oleh data ekonomi Amerika Syarikat (AS) yang optimis.“Pengendali pasaran menumpukan perhatian terhadap pertumbuhan ekonomi AS dan inflasi yang akan datang minggu ini,” katanya kepada Bernama.Peniaga itu berkata harga minyak mentah meneruskan kenaikannya untuk hari keempat berturut-turut pada Khamis selepas data inventori menunjukkan bahawa bekalan AS kekal terhad menjelang musim cuti, permintaan adalah tinggi dalam tempoh tersebut. Beliau berkata sentimen positif itu turut ditimbulkan oleh keyakinan pengguna AS yang mencatatkan bacaan positif, meningkat kepada paras tertinggi bagi tempoh lapan bulan pada Disember apabila pasaran buruh kekal kukuh manakala jangkaan inflasi jatuh kepada 6.7%, paras terendah sejak September 2021 disebabkan kemerosotan harga gas.Sementara itu, laporan bahawa perniagaan di China sedang bergelut dengan masalah bekalan ketika COVID-19 melanda negara itu, ia telah mempengaruhi sentimen tersebut, katanya.Harga Lembaga Getah Malaysia (LGM) bagi SMR 20 susut 4.5 sen kepada 572.0 sen sekilogram manakala lateks pukal bertambah 0.5 sen kepada 481.5 sen sekilogram.Pada 5 petang, harga penutup LGM bagi SMR 20 ialah 572.0 sen sekilogram manakala lateks pukal berada pada 482.0 sen sekilogram. -BERNAMA


Eksport Taiwan alami penguncupan pada November

TAIPEI, 21 Disember- Pesanan eksport dari Taiwan bulan lalu menyaksikan penguncupan paling ketara, sejak krisis kewangan global.Menurut data dikeluarkan Kementerian Ekonomi Taiwan, pesanan dari luar negara menurun 23% pada bulan lalu, kejatuhan terbesar sejak Mac 2009 ketika dunia sedang dilanda krisis kewangan.Kejatuhan tersebut jauh lebih teruk daripada tinjauan pakar ekonomi yang menjangkakan kejatuhan hampir 13%.Taiwan ialah pembekal elektronik global khususnya semikonduktor.

Penurunan pesanan tersebut membuktikan bahawa produk teknologi berkurang di seluruh dunia.Selain Taiwan, Korea Selatan dan China juga mengalami penguncupan eksport bulan lalu. - AFP


KUALA LUMPUR, 22 Disember- Rizab antarabangsa Bank Negara Malaysia (BNM) mencapai US$110.3 bilion (AS$1=RM4.4320) menjelang 15 Dis lepas berbanding AS$109.7 bilion yang dicatatkan pada 30 Nov 2022. BNM dalam satu kenyataan hari ini berkata kedudukan rizab itu mencukupi untuk membiayai 5.3 bulan import barangan serta perkhidmatan dan 1.1 kali daripada jumlah hutang luar negera jangka pendek. Komponen utama rizab antarabangsa ialah rizab mata wang asing (US$98.5 bilion), rizab Tabung Kewangan Antarabangsa (US$1.3 bilion), Hak Pengeluaran Khas (SDR) (AS$5.5 bilion), emas (AS$2.1 bilion) dan aset rizab lain (AS$2.9 bilion).Aset-aset itu merangkumi emas, pertukaran asing dan rizab lain yang terdiri daripada SDR (RM511.77 bilion), kertas kerajaan Malaysia (RM12.36 bilion), pinjaman serta pendahuluan (RM23.66 bilion), tanah dan bangunan (RM4.14 bilion) serta aset-aset lain (RM67.66 bilion).Jelasnya lagi, modal dan liabiliti yang terdiri daripada modal berbayar (RM100 juta), rizab (RM166.89 bilion), mata wang dalam edaran (RM159.27 bilion), deposit oleh institusi kewangan (RM202.95 bilion), deposit kerajaan persekutuan (RM14.15 bilion), lain-lain deposit (RM35.98 bilion), kertas Bank Negara (RM6.51 bilion), peruntukan SDR (RM28.70 bilion) dan liabiliti lain (RM5.05 bilion). -BERNAMA

(Rizab antarabangsa BNM cecah AS$110.3 bilion pada 15 DIsember)


Kadar jangka pendek kekal stabil susulan operasi BNM

KUALA LUMPUR, 21 Disember- Kadar jangka pendek dijangka kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan sebanyak RM57.91 bilion dalam sistem konvensional dan RM35.24 bilion dalam dana Islam. Hari ini, bank pusat akan melaksanakan tiga tender pasaran wang konvensional yang terdiri daripada tender RM2 bilion untuk tujuh hari dan tender RM1 bilion, masing-masing bagi tempoh 14 hari dan 21 hari.BNM turut menawarkan dua tender repo berbalik bernilai RM600 juta untuk 35 hari dan RM650 juta untuk 62 hari serta tender program Komoditi Murabahah bernilai RM1 bilion untuk 30 hari.Bank pusat turut mengumumkan ketersediaan repo berbalik, perjanjian jual dan beli serta kemudahan Murabahah Komoditi Bercagar untuk tempoh sebulan hingga tiga bulan.Pada 4 petang, BNM akan turut mengadakan tender semalaman konvensional sehingga RM54.2 bilion dan tender semalaman Murabahah RM33.2 bilion.- BERNAMA


Ringgit tidak berubah berbanding dolar AS dalam dagangan awal

KUALA LUMPUR, 21 Disember- Ringgit memulakan urus niaga pagi ini hampir tidak berubah berbanding dolar Amerika Syarikat (AS) berikutan pelabur kekal tidak memasuki pasaran untuk menantikan petunjuk baharu bagi menggerakkan pasaran.Pada pukul 9.07 pagi, unit tempatan diniagakan pada 4.4340/4385 berbanding dolar AS daripada 4.4315/4350 sewaktu ditutup pada Selasa.Pengarah Urusan SPI Asset Management Stephen Innes berkata, selepas terkesan dengan hasil global lebih tinggi dan risiko jualan besar-besaran di seluruh Asia semalam akibat langkah mengejut Bank of Japan (BoJ) memperketat kedudukan kewangannya, justeru, berdasarkan pergerakan meluas dolar AS terutamanya kepada yen Jepun, ringgit dijangka pulih berikutan sentimen risiko global dilihat semakin meningkat ke atas hasil global.“Unit tempatan dijangka diniagakan di antara paras 4.42 dengan 4.43 hari ini,” katanya.Dalam satu keputusan yang mengejutkan, BoJ berkata ia akan menaikkan julat sasaran pulangan hasil yang memberi ruang pulangan bon 10 tahun kerajaan bergerak naik turun dalam jajaran 50 mata asas (bps) sekitar sasaran sifar peratus lebih tinggi daripada jajaran 25 mata asas sebelum ini.Di dalam negara, data inflasi terkini akan turut dikeluarkan pada minggu ini.

Sementara itu, ringgit diniagakan bercampur-campur berbanding kumpulan mata wang utama.Unit tempatan lebih tinggi berbanding dolar Singapura kepada 3.2801/2841 daripada 3.2816/2847 sewaktu ditutup pada Selasa dan meningkat berbanding euro kepada 4.7080/7128 daripada 4.7133/7171.Bagaimanapun, ia merosot berbanding yen Jepun kepada 3.3642/3679 daripada 3.3531/3565 dan susut berbanding pound Britain kepada 5.4002/4056 daripada 5.3834/3876 semalam. -BERNAMA


Bursa Malaysia dibuka lebih rendah dalam dagangan awal

KUALA LUMPUR, 21 Disember- Bursa Malaysia dibuka lebih rendah meskipun dengan peningkatan semalaman di Wall Street, di tengah-tengah kegelisahan pasaran mengenai kadar faedah berikutan langkah Bank of Japan (BoJ) untuk memperketat dasar monetarinya, menurut penganalisis.Pada pukul 9.05 pagi, petunjuk pasaran FTSE Bursa Malaysia KLCI (FBM KLCI) merosot 0.05 peratus atau 0.77 mata kepada 1,466.55 daripada 1,467.32, semalam.Saham pandu pasaran dibuka merosot 0.31 mata kepada 1,467.01. Dalam pasaran secara menyeluruh, kaunter untung mengatasi kaunter rugi sebanyak 126 berbanding 110, manakala 220 kaunter tidak berubah, 1,808 tidak diniagakan dan 22 lain digantung dagangannya.Jumlah dagangan sebanyak 106.11 juta unit bernilai RM40.13 juta.Malacca Securities Sdn Bhd berkata FBM KLCI senada dengan kemerosotan pasaran selepas BoJ melebarkan jalur dibenarkan untuk hasil jangka panjang kepada 50 mata asas (bps) daripada 25 bps semalam.“Bagaimanapun, kami yakin indeks utama dijangka pulih di tengah-tengah kemerosotan penjualan besar-besaran daripada pelabur asing serta lantunan semula semalaman di Wall Street.“Malah, aktiviti memperelok akaun mungkin bermula menjelang akhir tahun,” kata firma pembrokeran itu dalam nota penyelidikan hari ini.Bagi komoditi, harga minyak mentah Brent diniagakan di bawah AS$80 manakala harga minyak sawit mentah susut di bawah RM3,950 berikutan penurunan eksport dari Malaysia mencetuskan kebimbangan mengenai permintaan lebih lemah, katanya.Menurutnya sektor pembinaan dan bahan binaan mungkin mendapat perhatian berikutan persetujuan Kementerian Pengangkutan untuk mengkaji semula lima projek pembangunan dengan jumlah nilai kontrak RM650 juta.Dalam kalangan saham wajaran tinggi, Maybank meningkat satu sen kepada RM8.71, Petronas Chemicals menambah enam sen kepada RM8.24 dan CIMB susut tiga sen kepada RM5.79, manakala Public Bank dan TNB masing-masing tidak berubah pada RM4.37 dan RM9.18.Bagi saham aktif, Nylex (M) meningkat 4.5 sen kepada 36.5 sen, Opcom menokok tiga sen kepada 76 sen, YX Precious Metals naik 1.5 sen kepada 25 sen, manakala Industronics susut setengah sen kepada 10.5 sen dan Jaks Resources berkurangan 1.5 sen kepada 26.5 sen.

Di papan indeks, Indeks FBM Emas meningkat 0.26 mata kepada 10,533.11, Indeks FBM Emas Syariah menokok 5.38 mata kepada 10,646.45, Indeks FBM 70 mengukuh 21.35 mata kepada 12,884.56, manakala Indeks FBM ACE naik 25.18 mata kepada 5,499.51.Bagaimanapun, Indeks FBMT 100 susut 0.38 mata kepada 10,239.84. Mengikut sektor, Indeks Perladangan merosot 33.57 mata kepada 6,788.01 dan Indeks Perkhidmatan Kewangan susut 17.90 mata kepada 16,530.45.Indeks Tenaga pula naik 3.32 mata kepada 786.52 dan Indeks Produk dan Perkhidmatan Perindustrian menokok 0.39 mata kepada 178.12. -BERNAMA


Kementerian Pengangkutan semak semula lima projek bernilai hampr RM650 juta

KUALA LUMPUR, 20 Disember- Lima projek pembangunan membabitkan nilai kontrak hampir RM650 juta disemak semula oleh Kementerian Pengangkutan.Menterinya, Anthony Loke Siew Fook menjelaskan, kementerian juga bersetuju projek tersebut dilaksanakan secara tender terbuka atau tender terhad.

(Menteri Pengangkutan Anthony Loke Siew Fook mengangkat sumpah sebagai Ahli Parlimen pada Mesyuarat Pertama Penggal Pertama Parlimen ke-15 di Bangunan Parlimen semalam / Foto Bernama)

Kelima-lima projek itu sebelum ini diluluskan untuk perolehan secara rundingan terus.Bagaimanapun, Surat Setuju Terima belum dikeluarkan.Projek-projek pembangunan tersebut membabitkan Kerja-kerja Penstabilan dan Re-Profile Cerun-cerun di Landasan Keretapi Negeri Pahang (Mentakab-Merapoh) dan Kerja-kerja Penstabilan dan Re-Profile Cerun-cerun di Landasan Keretapi Negeri Kelantan (Gua Musang-Tumpat).Selain itu, semakan semula turut melibatkan Pelantikan Independent Checking Consultant (ICC) bagi Projek Menaiktaraf KVDT Fasa 2.Serta Landasan Pantai Timur – Pemuliharaan Landasan Gua Musang – Tumpat dan Baikpulih Kerosakan Akibat Banjir (Pakej C) selain Projek Membaikpulih dan Menaiktaraf Landasan Gemas – Mentakab (Pakej A) Landasan Pantai Timur.Pelaksanaan perolehan secara tender selaras komitmen kerajaan untuk mengehadkan amalan tender secara rundingan terus.


KDNK dijangka melebihi unjuran 6.5 - 7.0 peratus - PM

KUALA LUMPUR, 20 Disember - Keluaran Dalam Negara Kasar (KDNK) tahun ini dijangka melebihi unjuran awal antara 6.5 peratus hingga tujuh peratus.Perdana Menteri yang juga Menteri Kewangan, Datuk Seri Anwar Ibrahim berkata dengan sentimen kekal positif pada hujung tahun 2022 serta prestasi ekonomi memberangsangkan, kadar pengangguran juga telah menurun kepada 3.6 peratus pada Oktober 2022.

"Pun begitu, ia masih belum pulih seperti mana kadar guna tenaga penuh sebelum krisis COVID-19 iaitu 3.3 peratus dan kebimbangan kadar pengangguran dalam kalangan belia berumur bawah 25 tahun yang masih tinggi iaitu mencecah 10 peratus," katanya.Beliau berkata demikian ketika membentangkan Rang Undang-Undang Kumpulan Wang Disatukan (Perbelanjaan Masuk Akaun) 2022 dan Usul Anggaran Perbelanjaan Pembangunan Sementara 2023 di Dewan Rakyat hari ini. Tambah Anwar, kekusutan konflik geopolitik yang berlaku menekan inflasi global dan melemahkan pertumbuhan ekonomi sementara kenaikan harga komoditi serta bahan makanan turut memberi dampak yang buruk kepada kos sara hidup rakyat Malaysia. Menurutnya Tabung Kewangan Antarabangsa (IMF) mengunjurkan pertumbuhan ekonomi global menurun daripada 3.2 peratus untuk tahun 2022 kepada 2.7 peratus pada tahun 2023. "Dalam mendepani dampak global yang mengesankan ini, Kerajaan Perpaduan mendukung prinsip keseluruhan negara. Semua pihak perlu bersama kerajaan dalam memformulasi pendekatan yang menyeluruh. "Golongan maha kaya dan konglomerat yang meraih laba yang besar susulan peningkatan harga komoditi dan subsidi kerajaan mesti turut menyumbang ke arah sejahtera rakyat terutamanya B40, M40 dan peniaga kecil," kata Anwar.


Penyambungan semula laluan tanda pemulihan sektor penerbangan

KUALA LUMPUR, 20 Disember- Penyambungan semula laluan dan pengenalan destinasi baharu pada bulan November dan Disember menandakan pemulihan berterusan bagi sektor penerbangan di Malaysia.Jelas Malaysia Airport Holdings Berhad, MAHB sektor penerbangan domestik menyaksikan dua syarikat penerbangan baharu dan penyambungan semula empat perkhidmatan laluan serta satu laluan antarabangsa baharu dalam tempoh tersebut.

Menerusi kenyataannya MAHB, 13,869 pergerakan pesawat direkodkan di KLIA pada November, meningkat 12 peratus dari bulan sebelumnya.Pertambahan itu didorong antaranya pengenalan syarikat penerbangan tambang rendah Spring Airlines dari China yang menawarkan laluan ke Nanning dan penyambungan semula laluan Kuala Lumpur-Jeddah oleh AirAsia X.Perkembangan positif berterusan pada Disember menerusi pengenalan MYAirline dan penyambungan laluan antarabangsa antaranya, laluan Hong Kong-Pulau Pinang oleh Cathay Pacific.Secara keseluruhan kumpulan MAHB mencatat 7.84 juta pergerakan penumpang pada November.Operasi lapangan terbang dalam negara merekodkan 5.17 juta aliran penumpang.Manakala operasi kumpulan di Lapangan Terbang Antarabangsa Sabiha Gokcen Istanbul pula mencatatkan 2.66 juta penumpang.


Prospek aktiviti industri Petronas kekal positif

KUALA LUMPUR, 20 Disember- Prospek aktiviti pelantar penggerudian, perkhidmatan telaga dan perkhidmatan dalam laut PETRONAS, kekal positif untuk tempoh tiga tahun akan datang.Berdasarkan Laporan Prospek Aktiviti bagi 2023-2025, syarikat minyak dan gas nasional turut menjangkakan, ketidaktentuan dalam pasaran tenaga akan berterusan.

Menurut Naib Presiden Perolehan Kumpulannya, Freida Amat, peserta industri bertindak balas dengan lebih pantas terhadap perubahan landskap tenaga.Selain itu, penerapan inovasi serta penyelesaian baharu ke arah masa depan rendah karbon juga perlu dipergiat.PETRONAS komited bekerjasama dengan rakan strategiknya seiring usaha industri mempercepat usaha ke arah penyahkarbonan operasi.Laporan tersebut turut mengetengahkan visi dan strategi Dasar Tenaga Negara 2022-2040 untuk menggalakkan penembusan tenaga boleh diperbaharui


Bank pusat akan jalankan dua tender pasaran wang konvensional, hari ini

KUALA LUMPUR, 20 Disember - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM53.19 bilion dalam sistem konvensional dan RM39.41 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada tender RM1 bilion setiap satu selama tujuh dan 14 hari, serta tiga tender Qard, terdiri daripada tender RM2.1 bilion untuk tujuh hari, RM700 juta (14 hari) dan tender RM200 juta (21 hari).BNM turut menawarkan dua tender repo berbalik bernilai RM440 juta selama 90 hari dan RM100 juta bagi jangka masa 182 hari.Selain itu, ia telah mengumumkan ketersediaan repo berbalik, perjanjian jual dan beli semula serta serta kemudahan Murabahah Komoditi Bercagar untuk tempoh satu hingga tiga bulan.

Pada 4.00 petang, BNM akan mengadakan tender semalaman konvensional bernilai sehingga RM50.7 bilion dan RM35.4 bilion untuk tender semalaman Murabahah. - BERNAMA


Operasi BNM dorong kadar jangka pendek kekal stabil

KUALA LUMPUR, 19 Disember - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM52.53 bilion dalam sistem konvensional dan RM38.72 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada tender bernilai RM2 bilion selama lapan hari dan tender RM1 bilion untuk 15 hari, serta tiga tender Qard melibatkan dua tender bernilai RM200 juta, masing-masing untuk tempoh lapan hari dan 15 hari serta tender RM1.2 bilion selama 21 hari.BNM turut menawarkan tender repo berbalik RM1.5 bilion berjangka masa 63 hari.Selain itu, ia telah mengumumkan ketersediaan repo berbalik, perjanjian jual dan beli semua serta kemudahan Murabahah Komoditi Bercagar untuk tempoh satu hingga tiga bulan.

Pada 4.00 petang, BNM akan mengadakan tender semalaman konvensional bernilai sehingga RM50.0 bilion dan RM36.1 bilion untuk tender semalaman Murabahah. - BERNAMA


Trafik penumpang udara diunjur berkembang antara 40-50 peratus – Mavcom

KUALA LUMPUR, 19 Disember - Trafik penumpang udara Malaysia diunjur berkembang pada tahun 2023 antara 40 hingga 52 peratus tahun ke tahun, antara 74.6 juta dan 80.8 juta penumpang.Suruhanjaya Penerbangan Malaysia (Mavcom) memaklumkan pertumbuhan itu akan didorong pemulihan pasaran utama secara berperingkat mulai suku keempat tahun ini.

"Pertumbuhan itu juga didorong oleh perancangan syarikat penerbangan tempatan, termasuk Malaysia Airlines, AirAsia, AirAsia X, dan Batik Air untuk memulihkan kapasiti dan meningkatkan kekerapan, terutamanya ke destinasi-destinasi popular seperti Hong Kong, Jepun, Taiwan, Australia, dan Timur Tengah," kata Mavcom menerusi kenyataan.Pada suku ketiga 2022, aliran penumpang telah mencecah 15.6-juta, rekod tertinggi sejak penularan COVID-19. Secara keseluruhan, pemulihan trafik penumpang ke Malaysia didorong penyambungan semula dan pengenalan laluan baharu, selain kelonggaran sekatan perjalanan.


Ringgit dijangka diniagakan rendah berbanding dolar AS minggu depan

KUALA LUMPUR, 18 Disember- Ringgit dijangka diniagakan rendah berbanding dolar Amerika Syarikat (AS), antara paras 4.42 dan 4.44 minggu depan.Pengarah Urusan SPI Asset Management Stephen Innes berkata, dagangan unit tempatan dijangka tidak menentu, berdasarkan pendirian Rizab Persekutuan (FED) Amerika Syarikat dan Bank Pusat Eropah mengenai kenaikan kadar faedah.Ketidakpastian terhadap pembukaan semula China berikutan lonjakan kes COVID-19 di negara tersebut akan turut menyumbang kepada unjuran itu.Sementara itu, Kenanga Research, menyatakan Indeks Dolar AS mungkin terus berada di bawah paras 105 berikutan bacaan jualan runcit negara maju itu yang lebih lemah daripada jangkaan.

Bagaimanapun, di peringkat domestik, data perdagangan yang lebih kukuh berupaya menyediakan sokongan kepada unit tempatan.Sepanjang minggu lalu, ringgit didagangkan kebanyakkan lebih rendah berbanding dolar, namun diniagakan kebanyakannya lebih tinggi berbanding kumpulan mata wang utama lain.Sementara itu, Bursa Malaysia dijangka diniagakan dalam jajaran kecil minggu depan susulan ketidaktentuan pasaran serantau yang berterusan.Petunjuk pasaran FBM KLCI dijangka diniagakan tidak berubah dalam jajaran 1,470 mata hingga 1,490 mata.Pelabur masih berwaspada terhadap kenaikan kadar faedah yang agresif oleh bank-bank pusat dunia.


Nilai ringgit pulih dan dibuka tinggi berbanding dolar AS

KUALA LUMPUR, 19 Disember- Ringgit memulakan urus niaga pagi ini (Isnin) lebih tinggi berbanding dolar AS, dirangsang oleh peningkatan harga minyak dan penyusutan nilai dolar AS, kata seorang penganalisis.Pada 9 pagi, mata wang tempatan diniagakan pada nilai 4.4195/4260 berbanding dolar AS daripada 4.4220/4265 pada penutupan Jumaat lalu.Pengarah Urusan SPI Asset Management Stephen Innes berkata ringgit lebih kukuh pagi ini kerana pasaran telah mengetepikan risiko yang besar terhadap bank pusat.Beliau berkata kedua-dua Bank Pusat Eropah dan Rizab Persekutuan Amerika Syarikat lebih cenderung kepada menaikkan kadar faedah daripada jangkaan semasa mesyuarat masing-masing minggu lepas, dan ini telah menjejaskan pasaran saham global.“Saya rasa pasaran masih mencerna impak keseluruhan itu. Tetapi di Asia, keyakinan terhadap pembukaan semula China walaupun lonjakan COVID-19 masih mendorong peniaga membeli ringgit ketika nilainya menyusut,” katanya kepada Bernama.Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan menyusut nilai berbanding pound Britain kepada 5.3812/3891 daripada 5.3705/3760 pada penutup Jumaat dan rendah sedikit berbanding dolar Singapura kepada 3.2585/2638 daripada 3.2531/2569 minggu lepas.Ringgit turut rendah berbanding nilai yen Jepun menjadi 3.2468/2520 daripada 3.2230/2265 pada Jumaat lepas tetapi meningkat berbanding euro kepada 4.6838/6907 daripada 4.6926/6974 sebelumnya.- BERNAMA


Sentimen berhati-hati dorong Bursa Malaysia dibuka rendah

KUALA LUMPUR, 19 Disember- Bursa Malaysia menyusut sedikit selepas mencatatkan keuntungan minggu lepas dan dibuka rendah pada hari Isnin berikutan sentimen berhati-hati di bursa tempatan selain mengambil petunjuk prestasi lemah semalaman Wall Street pada Jumaat, kata seorang penganalisis.Pada 9.10 pagi, indeks penanda aras FTSE Bursa Malaysia KLCI (FBM KLCI) turun sebanyak 0.20 peratus atau 2.90 mata kepada 1,475.64 daripada 1,478.54 pada penutupan Jumaat lepas.Pasaran memulakan urus niaga pagi ini dengan menyaksikan 1.82 mata lebih rendah untuk mencatatkan paras 1,476.72.Pergerakan harga di pasaran secara keseluruhan, kaunter rugi mendahului kaunter untung 174 berbanding 123, manakala 276 kaunter tidak berubah, 1,672 tidak diniagakan dan 19 yang lain digantung.Jumlah dagangan adalah sebanyak 242.28 juta unit bernilai RM86.02 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street ditutup rendah pada Jumaat lepas ketika peniaga bercanggah antara inflasi dan kemelesetan di tengah-tengah prospek kenaikan kadar yang lebih tinggi oleh Rizab Persekutuan Amerika Syarikat tahun depan.“Justeru, Purata Perindustrian Dow Jones kehilangan 282 mata manakala Nasdaq merosot sebanyak 105 mata dengan hasil 10 tahun Amerika Syarikat meningkat sedikit pada 3.49 peratus.“Sebaliknya FBM KLCI ditutup dalam zon positif, didorong beberapa aktiviti pembelian saat akhir. Namun, kami berpendapat ia tidak bertahan lama kerana kami menjangkakan sentimen keseluruhan akan kekal berhati-hati di bursa tempatan," katanya kepada Bernama.Oleh itu, indeks dijangka bergerak dalam julat 1,465 hingga 1,480 hari ini.Sementara itu, Thong berkata harga minyak mentah telah mula lemah secara keseluruhan berikutan kebimbangan berlakunya kemelesetan dan peningkatan dalam inventori apabila minyak mentah Brent merosot kepada US$79 setong.Dengan demikian, pasaran dijangka menyaksikan beberapa kegiatan pengambilan untung ke atas saham minyak dan gas hari ini berikutan prestasi yang agak baik minggu lepas, katanya.Dalam kalangan saham wajaran tinggi, Maybank susut satu sen kepada RM8.71, Petronas Chemicals turun enam sen menjadi RM8.45 dan Public Bank tidak berubah pada RM4.38, manakala CIMB menokok tujuh sen kepada RM5.85 dan TNB menambah empat sen kepada RM9.19 .Bagi saham aktif, Advance Synergy meningkat setengah sen kepada 22.5 sen, KNM Group naik satu sen menjadi 5.5 sen, Sunview Group menambah tiga sen kepada 53.5 sen dan Infoline Tec Group memperoleh 11.5 sen kepada 96 sen, manakala Serba Dinamik Holdings susut setengah sen kepada 1.5 sen.Di papan indeks, Indeks FBM Emas susut 17.30 mata kepada 10,589.91, Indeks FBMT 100 lemah 17.27 mata menjadi 10,295.02 dan Indeks FBM Emas Syariah menguncup 35.87 mata kepada 10,712.55.Indeks FBM 70 pula merosot 8.78 mata kepada 12,917.88 dan Indeks FBM ACE turun 5.30 mata kepada 5,456.64. Mengikut sektor, Indeks Perladangan 106.27 mata lebih rendah kepada 6,931.66, Indeks Produk dan Perkhidmatan Perindustrian susut 0.58 mata menjadi 180.68, dan Indeks Tenaga turun 2.42 mata kepada 788.89.Bagaimanapun, Indeks Perkhidmatan Kewangan meningkat 19.32 mata kepada 16,582.82.- BERNAMA


SSM anjur SSM BizDay 2022, tingkat kesedaran keperluan pendaftaran serta formalisasi entiti perniagaan

(Ketua Pegawai Eksekutif SSM, Datuk Nor Azimah Abdul Aziz)

KUALA LUMPUR, 17 Disember - Suruhanjaya Syarikat Malaysia (SSM) mengambil inisiatif menganjurkan SSM BizDay 2022 dalam usaha meningkatkan kesedaran keperluan pendaftaran serta formalisasi entiti perniagaan.Ketua Pegawai Eksekutifnya, Datuk Nor Azimah Abdul Aziz berkata program tersebut padat dengan maklumat termasuk peruntukan perundangan, produk, perkhidmatan dan inisiatif SSM bagi komuniti usahawan."Kepada komuniti usahawan untuk memanfaatkan kemudahan-kemudahan yang disediakan oleh SSM kerana ia dapat membantu golongan usahawan memahami prosedur, pendaftaran, transaksi dengan SSM agar segala proses dan prosedur berjalan lancar, seterusnya membolehkan anda memberi fokus terhadap usaha-usaha membangunkan perniagaan masing-masing," kata beliau ketika berucap pada Majlis Pelancaran SSM BIZday 2022, di sini hari ini.

(Suruhanjaya Syarikat Malaysia (SSM) mengambil inisiatif menganjurkan SSM BizDay 2022)

Sementara itu, rata-rata pengunjung yang hadir berpendapat adalah penting bagi sesebuah perniagaan mendaftarkan syarikat bagi mendapatkan kepercayaan daripada pelanggan khususnya melibatkan perniagaan dalam talian. "Kalau kita daftar ini, orang akan percaya kita, orang akan percaya syarikat kita, dan macam 'technically' ia menarik lebih banyak pelanggan," jelas Nur Anis Batrisya Iskandar Zulkarnain.Dalam majlis tersebut turut berlangsung pelancaran Katalog Produk SSM yang merupakan platform penyaluran maklumat mengenai pelbagai produk, perkhidmatan dan inisiatif SSM.Setakat 30 November tahun ini, sebanyak 1,665,761 perniagaan, 646,737 syarikat dan 31,122 perkongsian liabiliti terhad aktif telah didaftarkan dengan SSM.


Emolumen penjawat awam antara tumpuan utama sidang Parlimen esok - Penganalisis

KUALA LUMPUR, 18 Disember - Pembentangan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 yang merangkumi Emolumen Penjawat Awam antara tumpuan utama sidang parlimen esok.Penganalisis Ekonomi, Profesor Madya Dr. Irwan Shah Zainal Abidin berpendapat usul tersebut perlu disegerakan mengambil kira kebajikan pengoperasian pentadbiran jentera kerajaan.Bagaimanapun, beliau tidak menolak kemungkinan penambahbaikan dari sudut faedah dan amaun berbanding versi yang dibentangkan Oktober lalu.

"Perbelanjaan ataupun peruntukan khas antara kerajaan persekutuan dan kerajaan negeri, ini semua perlu diluluskan segera supaya operasi atau kelangsungan terhadap operasi kerajaan itu dapat diteruskan."Ini bagi saya permulaan yang baik dan selepas itu barulah bajet yang menyeluruh boleh dibentangkan," katanya kepada RTM.Sejumlah RM272.3 bilion perbelanjaan mengurus dibentangkan oleh kerajaan terdahulu pada Oktober, daripada keseluruhan RM372.3 bilion yang dicadangkan.


Cabutan bertuah Euromobil tawar jersi ditandatangani pemain Piala Dunia 2022

SHAH ALAM, 18 Disember- Pengedar sah Audi Malaysia, Euromobil Sdn. Bhd. (Euromobil) menawarkan hadiah cabutan bertuah bertemakan Piala Dunia 2022, sempena ulang tahunnya yang ke-20.Menurut Ketua Pegawai Operasinya, Shamsul Haq Md Noh, tawaran tersebut sebagai penghargaan kepada pelanggan setia yang menyokong prestasi Euromobil, yang merupakan anak syarikat milik penuh Edaran Otomobil Nasional Berhad (EON).Jelasnya, tiga pelanggan bertuah yang berbelanja lebih RM5,000 untuk pembaikan atau perkhidmatan selepas jualan, terpilih memenangi hadiah istimewa."Pada sesiapa yang beli kereta dengan kami, untuk tempoh November hingga Disember, kita ada cabutan bertuah.Terdapat tiga hadiah jersi yang ditandatangani oleh pemain sendiri," katanya pada majlis sambutan ulang tahun ke-20 Euromobil di sini.

(Shamsul Haq Md Noh, Ketua Pegawai Operasi Euromobil)

Selain itu, semua pelanggan yang mendapatkan perkhidmatan selepas jualan dari 1 November hingga 31 Disember ini, menerima rantai kunci pasukan kebangsaan Jerman edisi khas eksklusif Audi Centre Glenmarie."Bagi bakal pemilik baharu yang mendaftar antara 1 Oktober lepas hingga hujung bulan ini, berpeluang menyertai satu lagi cabutan bertuah yang menawarkan tiga unit iPhone 14," ujarnya lagi.Selain mempamerkan model kenderaan utiliti sukan (SUV) terkenalnya, Audi Q8 Sportback S Line 3.0 TFSI Quattro, tetamu turut berpeluang memandu uji beberapa model popular pada majlis ulang tahun tersebut.Melangkah ke hadapan, Euromobil akan terus berusaha memberi layanan terbaik, terutama dalam aspek jualan atau perkhidmatan.


KUALA LUMPUR, 16 Disember- Bursa Malaysia susut sedikit ketika mengakhiri sesi dagangan pagi ini berikutan ketidaktentuan pasaran yang dipengaruhi oleh penurunan semalaman Wall Street, kata penganalisis.Pada rehat tengah hari, indeks petunjuk utama FTSE Bursa Malaysia KLCI (FBM KLCI) susut 2.06 mata kepada 1,465.07 daripada paras 1,467.13 yang dicatatkan semalam.Indeks penanda aras itu dibuka susut 5.37 mata kepada 1,461.76 serta bergerak dalam jajaran 1,459.31 dan 1,467.79 sepanjang sesi berkenaan.Di pasaran meluas, kaunter rugi mengatasi untung iaitu 507 berbanding 260 manakala 392 kaunter lain tidak berubah, seramai 1,115 tidak diniagakan dan 48 lain digantung dagangannya.Jumlah dagangan sebanyak 1.84 bilion unit bernilai RM801.31 juta.Peniaga ActivTrades Anderson Alves berkata sebahagian besar ekuiti Asia susut hari ini yang hanya memaparkan kelemahan semalaman di Wall Street susulan kenyataan bank pusat AS yang cenderung menaikkan kadar faedah.“Kenyataan itu serta pandangan sama oleh beberapa bank pusat utama ternyata mengejutkan pasaran ketika pelabur menjangkakan kemuncak inflasi serta langkah memperketat dasar monetari telah pun reda dalam usaha memasuki 2023.“Peniaga berkemungkinan ke arah bertahan terhadap sebarang pendedahan berisiko ketika ketidaktentuan dijangka berlaku dalam pasaran,” katanya kepada Bernama.

(Bursa Malaysia rendah setakat tengah hari)

Saham wajaran tinggi menyaksikan Maybank, Public Bank dan TNB rugi satu sen kepada RM8.69, RM4.37 dan RM9.20 manakala Petronas Chemicals tidak berubah pada RM8.46 dan CIMB naik tiga sen kepada RM5.78.Bagi saham aktif, Borneo Oil dan Key Alliance masing-masing tidak berubah pada 2.5 sen dan 1.5 sen, Advance Synergy naik dua sen kepada 21 sen, Malayan United menokok setengah sen kepada sembilan sen dan DNeX susut 2.5 sen kepada 49.5 sen.Di papan indeks, Indeks FBM Emas susut 18.45 mata kepada 10,532.45, Indeks FBMT 100 berkurangan 14.60 mata kepada 10,236.31, Indeks FBM Emas Shariah turun 25.75 mata kepada 10,644.03, Indeks FBM 70 mnerosot 19.06 mata kepada 12,903.61 dan Indeks FBM ACE menguncup 40.31 mata kepada 5,431.28. Mengikut sektor, Indeks Perkhidmatan Kewangan turun 12.56 mata lebih rendah kepada 16,522.94, Indeks Perladangan melonjak 75.80 mata kepada 6,780.21, Indeks Produk dan Perkhidmatan Perindustrian turun 0.25 mata kepada 180.77 manakala Indeks Tenaga susut 6.11 mata kepada 788.49. -BERNAMA


Niaga hadapan FBM KLCI ditutup tinggi hari ini sejajar dengan prestasi positif

KUALA LUMPUR, 16 Disember- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini sejajar dengan prestasi positif di pasaran tunai. Pada penutup dagangan, kontrak Disember 2022 meningkat lapan mata kepada 1,473.0, Januari 2023 naik enam mata kepada 1,474.0, Mac 2023 menokok 7.5 mata kepada 1,465.0 dan Jun 2023 mengukuh 6.5 mata kepada 1,462.5.Jumlah dagangan meningkat kepada 8,136 lot daripada 6,030 lot pada Khamis manakala kepentingan terbuka naik kepada 38,328 kontrak daripada 36,767 kontrak.Pada 5.00 petang, petunjuk pasaran FBM KLCI meningkat sebanyak 11.41 mata kepada 1,478.54 daripada paras penutup 1,467.13 pada Khamis. -BERNAMA


Bursa Malaysia dibuka rendah susulan ketidaktentuan pasaran global

KUALA LUMPUR, 16 Disember- Bursa Malaysia meneruskan aliran penurunan pada sesi awal hari ini susulan sentimen berhati-hati yang terus ketara dalam ketidaktentuan prestasi semalaman pasaran global.Pada 9.10 pagi, indeks penanda aras FTSE Bursa Malaysia KLCI (FBM KLCI) susut 0.53 peratus atau 7.82 mata kepada 1,459.31 daripada 1,467.13, semalam.Indeks petunjuk utama itu dibuka susut 5.37 mata kepada 1,461.76.Di pasaran meluas, kaunter rugi berbanding untung iaitu 328 berbanding 80 manakala 217 kaunter lain tidak didagangkan, 1,649 tidak diniagakan dan 48 lain digantung dagangannya.Jumlah dagangan sebanyak 274.10 juta unit bernilai RM102.06 juta.Dalam nota tinjauannya hari ini, Rakuten Trade Sdn Bhd berkata Wall Street susut semalaman berikutan kebimbangan mengenai kemelesetan baharu selepas AS mengumumkan data jualan runcit yang merosot akibat lonjakan inflasi.Di peringkat tempatan, sentimen terhadap bursa dijangka kekal berhati-hati ini akibat kelemahan yang ketara di pasaran serantau.“Berikutan itu, kami menjangkakan indeks itu akan bergerak dalam jajaran 1,465 hingga 1,480 hari ini memandangkan aktiviti memburu saham-saham berharga rendah akan berlaku, khususnya dalam saham berkaitan pembinaan dan telekomunikasi,” katanya.

Saham wajaran tinggi menyaksikan Maybank dan Petronas Chemicals turun empat sen kepada RM8.66 dan RM8.42, Public Bank dan TNB masing-masing susut tiga sen kepada RM4.35 dan RM9.18 manakala CIMB menokok satu sen kepada RM5.76.Bagi saham aktif, Avillion dan Advance Synergy masing-masing meningkat setengah sen kepada 8.5 sen dan 19.5 sen manakala Ta Win, NWP dan Borneo Oil tidak berubah pada enam sen, 20.5 sen dan 2.5 sen.Di papan indeks, Indeks FBM Emas berkurangan 58.46 mata kepada 10,492.44, Indeks FBMT 100 turun 55.93 mata kepada 10,194.98, Indeks FBM Emas Shariah merosot 65.70 mata kepada 10,604.08, Indeks FBM 70 menguncup  75.47 mata kepada 12,847.20 dan Indeks FBM ACE kehilangan 46.59 mata kepada 5,425.0.Mengikut sektor, Indeks Perkhidmatan Kewangan turun 74.17 mata pada 16,461.33, Indeks Perladangan berkurangan 26.65 mata kepada 6,677.76, Indeks Produk dan Perkhidmatan Perindustrian susut 0.97 mata kepada 180.05 dan Indeks Tenaga naik 8.15 mata kepada 786.45.-BERNAMA


Laksana segera penambahbaikan aspek tadbir urus GLC

PETALING JAYA, 15 Disember- Penambahbaikan aspek tadbir urus melibatkan syarikat berkaitan kerajaan, GLC perlu dilaksana segera sebagai sebahagian komitmen terhadap reformasi institusi. Jelas bekas Pensyarah Politik dan Ekonomi Universiti Malaya, Dr Edmund Terence Gomez amalan tadbir urus korporat yang bersih mampu meningkatkan daya saing negara.Ia sekali gus berupaya melonjakkan kedudukan Malaysia sebagai destinasi perniagaan diyakini pelabur. "GLC banyak membantu ekonomi ketika berdepan krisis, membantu syarikat yang terkesan dan ekonomi."Namun kita perlu jelas tentang peranan mereka terutama dalam mengimbangi peranan sosial dan tanggungjawab menjana keuntungan," katanya.

Beliau ditemui selepas persidangan bertemakan Membina Negara Bebas Rasuah anjuran Institut Pengurusan Malaysia, di sini.


Ringgit dibuka meningkat sedikit berbanding dolar AS

KUALA LUMPUR, 16 Disember- Ringgit dibuka mengukuh sedikit berbanding dolar Amerika Syarikat (AS) hari ini selepas Pengerusi Rizab Persekutuan Jerome Powell menyatakan pendirian lebih sederhana berkaitan kenaikan setengah mata peratusan kadar faedah utama negara itu kepada 4.5 peratus.Pada 9.00 pagi ini, ringgit diniagakan pada 4.4110/4200 berbanding dolar AS daripada 4.4195/4260 pada akhir urus niaga semalam.Peniaga ActivTrades Trader Dyogenes Rodrigues Diniz berkata kenaikan kadar faedah itu adalah seiring jangkaan, namun pelabur lebih menumpukan kenyataan oleh Powell yang memberi sedikit gambaran mengenai langkah seterusnya oleh bank pusat itu pada 2023.“Powell berkata bahawa inflasi memaparkan tanda-tanda penurunan namun kekal tinggi yang boleh menyebabkan Fed mengekalkan pendirian mengekalkan dasar lebih ketat itu dalam beberapa bulan akan datang,” katanya dalam nota tinjauan hari ini.

Dalam pada itu, ringgit diniagakan bercampur-campur berbanding kumpulan mata wang utama lain.Ringgit naik sedikit berbanding pound Britain kepada 5.3896/3975 daripada 5.4410/4521 dan meningkat sedikit berbanding dolar Singapura kepada 3.2549/2602 daripada 3.2554/2625 sebelum ini. Unit tempatan itu turut mengukuh berbanding yen Jepun kepada 3.2128/2177 daripada 3.2296/2364 namun rendah berbanding euro kepada 4.7032/7101 daripada 4.6845/6940.-BERNAMA


Mekanisme subsidi bersasar berupaya menyumbang kepada penyelarasan perbelanjaan negara

PETALING JAYA, 15 Disember- Mekanisme subsidi bersasar yang bakal diperkenal berupaya menyumbang kepada penyelarasan perbelanjaan negara. Bagaimanapun, Pengerusi Firma Percukaian Tricor Malaysia, Dr. Veerinderjeet Singh berpandangan kajian mengenai perkara tersebut perlu dilakukan secara telus mengambil kira pandangan semua pemegang taruh. Ia meliputi jangka masa pelaksanaan, selain memastikan keadah pemberian subsidi benar-benar sampai kepada kelompok sasar terutama golongan rentan. "Sebagai contoh, subsidi tenaga misalnya...salah satu mekanisme bersesuaian adalah semua pihak mendapat kadar serupa tetapi entiti yang besar akan mendapat bil tambahan susulan. Apa yang penting ialah mekanisme dan tekad untuk pelaksanaan," katanya di sini.

Ujarnya perlu wujud iltizam politik yang tinggi untuk melaksana segera mekanisme tersebut bagi mengelak penangguhan, khususnya berdepan cabaran ekonomi tahun depan.


Kadar jangka pendek dijangka kekal stabil berikutan operasi BNM

KUALA LUMPUR, 15 Disember- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.

Mudah tunai dianggarkan sebanyak RM46.54 bilion dalam sistem konvensional dan RM43.08 bilion dalam dana Islam.Hari ini, bank pusat akan menjalankan dua tender pasaran wang konvensional, terdiri daripada tender bernilai RM2 bilion untuk tujuh hari dan tender bernilai RM1 bilion untuk 14 hari serta satu tender Program Murabahah Komoditi bernilai RM100 juta untuk 29 hari.BNM turut menjalankan tiga tender Qard -- tender bernilai RM1.7 bilion untuk tujuh hari, tender bernilai RM900 juta untuk 14 hari dan tender bernilai RM400 juta untuk 21 hari serta tiga tender repo berbalik, iaitu tender bernilai RM1.5 bilion untuk 32 hari, tender bernilai RM100 juta untuk 90 hari dan tender bernilai RM1.715 bilion untuk RM182 hari.Ia turut mengumumkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM45.9 bilion dan RM39.0 bilion untuk tender semalaman Murabahah.- BERNAMA


KUALA LUMPUR, 15 Disember- Bursa Malaysia merosot untuk dibuka rendah hari ini berikutan sentimen berhati-hati yang berterusan selepas Rizab Persekutuan (Fed) Amerika Syarikat (AS) mengumumkan langkah untuk membenarkan kadar faedah meningkat, kata seorang penganalisis.Pada 9.10 pagi, petunjuk pasaran FTSE Bursa Malaysia KLCI (FBM KLCI) merosot 0.46 peratus atau 6.81 mata kepada 1,476.36 daripada 1,483.17 semalam.Saham pandu pasaran dibuka rendah 1.39 mata kepada 1,481.78.Dalam pasaran secara menyeluruh, kaunter rugi mengatasi kaunter untung sebanyak 153 berbanding 143 manakala 223 kaunter tidak berubah, 1,754 tidak diniagakan dan 41 yang lain digantung.Jumlah dagangan sebanyak 137.53 juta unit bernilai RM57.63 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street ditutup dalam julat negatif berikutan peniaga menerima kenyataan Fed bahawa akan terdapat lebih banyak kenaikan kadar pada masa depan untuk menangani inflasi.Dalam negara, katanya sentimen di bursa tempatan dijangka menjadi berhati-hati berikutan pelabur menunggu petunjuk seterusnya susulan penurunan di Wall Street.“Bagaimanapun, belian saham dijangka berterusan, justeru, kami menjangka indeks FBM KLCI akan diniagakan antara 1,475 dan 1,490, dengan saham minyak dan gas terus menjadi tumpuan,” katanya kepada Bernama.

(Bursa Malaysia merosot berikutan kenaikan kadar faedah AS)

Dalam kalangan saham wajaran tinggi, saham kewangan Maybank, Public Bank dan CIMB, masing-masing merosot empat sen kepada RM8.73, RM4.40 dan RM5.79, Petronas Chemicals berkurangan tiga sen kepada RM8.47 dan TNB susut tujuh sen kepada RM9.27.Daripada saham aktif, NWP menambah setengah sen kepada 21 sen, Nylex naik lima sen kepada 26.5 sen dan Lay Hong meningkat satu sen kepada 28 sen manakala Jade Marvel berkurangan satu sen kepada 35 sen dan Iris jatuh setengah sen kepada 13.5 sen.Di papan indeks, Indeks FBM Emas berkurangan 37.21 mata kepada 10,615.50, Indeks FBMT 100 merosot 39.90 mata kepada 10,316.72, Indeks FBM Emas Shariah susut 34.59 mata kepada 10,748.32, Indeks FBM 70 berkurangan 19.40 mata kepada 13,011.13 dan Indeks FBM ACE merosot 18.56 mata kepada 5,492.43. Mengikut sektor, Indeks Perkhidmatan Kewangan berkurangan 52.52 mata kepada 16,617.05, Indeks Perladangan merosot 14.59 mata kepada 6,726.30 serta Indeks Produk Perindustrian dan Perkhidmatan susut 0.12 mata kepada 181.26 manakala Indeks Tenaga menambah 3.37 mata kepada 798.73. -BERNAMA


Ringgit dibuka rendah berbanding Dolar AS

KUALA LUMPUR, 15 Disember- Ringgit dibuka rendah pagi ini berikutan pelabur menilai impak daripada data inflasi Amerika Syarikat (AS) yang rendah terhadap pasaran, yang berpotensi membawa kepada penurunan nilai mata wang AS dalam jangka pendek.Pada 9.03 pagi, unit tempatan diniagakan pada 4.3955/4050 berbanding dolar AS daripada 4.3900/3955 semalam.Peniaga ActivTrades Dyogenes Rodrigues Diniz berkata walaupun data inflasi lebih rendah daripada jangkaan, keputusan kadar faedah -- yang boleh meningkat kepada 4.5 peratus daripada 4.0 peratus pada masa ini - sejajar dengan jangkaan dan kenyataan Rizab Persekutuan AS yang menunjukkan kepada senario pengukuhan dasar monetari menjelang 2023.“Berdasarkan ini, kemungkinan ringgit akan mencatatkan pembetulan meningkat dalam tempoh beberapa hari akan datang.“Kadar faedah adalah elemen paling penting dalam menentukan nilai wang yang bergerak dalam ekonomi berikutan ia menentukan jumlah kerajaan akan membayar sekuriti hutang awam,” katanya dalam nota hari ini.Sementara itu, ringgit diniagakan kebanyakannya rendah berbanding sekumpulan mata wang utama.Unit tempatan merosot berbanding pound kepada 5.4575/4692 daripada 5.4440/4509 pada Rabu dan susut berbanding euro kepada 4.6909/7010 daripada 4.6819/6878 semalam.Bagaimanapun, ia meningkat berbanding yen Jepun kepada 3.2456/2531 daripada 3.2552/2608 semalam dan naik berbanding dolar Singapura kepada 3.2610/2688 daripada 3.2627/2675 sebelum ini. - BERNAMA


Malaysia tarik pelaburan diluluskan RM193.7 bilion pada Jan-Sept 2022

KUALA LUMPUR, 15 Disember - Malaysia mencatat pelaburan diluluskan bernilai RM193.7 bilion dalam sektor perkhidmatan, perkilangan dan utama yang melibatkan 2,786 projek bagi tempoh Januari hingga September 2022.Dalam kenyataan pada Rabu, Lembaga Pembangunan Pelaburan Malaysia (MIDA) berkata jumlah tersebut bakal menjana sebanyak 98,414 peluang pekerjaan baharu di negara ini.Menurutnya, angka pelaburan diluluskan itu merupakan peningkatan sebanyak 2.5 peratus berbanding RM188.9 bilion bagi tempoh sama tahun lepas.Menteri Perdagangan Antarabangsa dan Industri (MITI) Tengku Datuk Seri Zafrul Abdul Aziz menyifatkan kejayaan menarik hampir RM194 bilion pelaburan diluluskan bagi tempoh sembilan bulan pertama tahun ini menjadi bukti kedudukan Malaysia sebagai destinasi pelaburan utama di Asia.“Rantaian bekalan mantap, struktur kos yang kompetitif, proses operasi perniagaan yang dipermudahkan, inovasi dan keupayaan teknologi canggih serta bakat tempatan terlatih menjadi pemangkin untuk memacu pertumbuhan ekonomi mampan.“Melangkah ke hadapan, MITI dan agensi-agensinya akan memastikan agar peluang pelaburan baharu dapat membina kapasiti serta modal insan bersesuaian dalam industri sasaran bagi membina ekonomi negara secara mampan," katanya.

Dalam pada itu, MIDA menjelaskan bahawa pelaburan langsung asing (FDI) kekal sebagai penyumbang utama sebanyak 67.5 peratus atau RM130.7 bilion (US$28.1 bilion) manakala pelaburan langsung domestik (DDI) menyumbang 32.5 peratus atau RM63 bilion (USD13.6 bilion).“Ini merupakan peningkatan sebanyak 15 peratus berbanding FDI diluluskan bagi tempoh sama pada 2021.“Daripada jumlah pelaburan diluluskan itu, China mendominasi pelaburan asing sebanyak RM49.2 bilion dan seterusnya Amerika Syarikat (RM16.9 bilion), Belanda (RM16.5 bilion), Jerman (RM9.2 bilion) dan Singapura (RM8.7 bilion),” katanya.Lima negeri dengan pelaburan diluluskan yang signifikan termasuk Johor (RM63.9 bilion), Wilayah Persekutuan Kuala Lumpur (RM26.1 bilion), Selangor (RM25.7 bilion), Sarawak (RM17.6 bilion) dan Kedah (RM12.1 bilion).Bagi tempoh itu juga, kata MIDA, sektor perkhidmatan berperanan penting dalam memacu pemulihan ekonomi negara dengan merangkumi 58.5 peratus daripada jumlah pelaburan diluluskan bernilai RM113.3 bilion yang melangkaui jangkaan bagi Jan-Sept 2022 iaitu melonjak 60.9 peratus berbanding tempoh sama pada 2021.Ini diikuti sektor perkilangan berjumlah RM64.9 bilion atau 33.5 peratus dengan sektor utama RM15.5 bilion atau lapan peratus.Sementara itu, Ketua Pegawai Eksekutif MIDA Datuk Wira Arham Abdul Rahman berkata Malaysia mempunyai reputasi baik di persada antarabangsa dan diyakini oleh pelabur.“Negara ini mempunyai asas kukuh dalam membuka peluang pelaburan dan perniagaan untuk mereka. Menerusi iklim pelaburan menarik, Malaysia bersedia menjadi hab ekonomi besar yang semakin mendapat perhatian dalam kalangan pelabur.“Malaysia menawarkan pelbagai ciri-ciri kompetitif untuk syarikat-syarikat tampil maju di pasaran antarabangsa melalui kedudukannya yang strategik di Selat Melaka, ekosistem industri yang komprehensif dengan kekayaan sumber asli serta populasi muda, berbakat dan berdaya saing,” katanya.Arham turut berkongsi usaha kerajaan yang giat melaksanakan langkah agresif untuk menarik lebih banyak projek berkualiti dan berimpak tinggi serta berintensifkan modal dalam sektor perkilangan serta perkhidmatan yang dijangka menyumbang kepada pembangunan ekonomi negara.“Kerajaan akan terus memberi tumpuan dalam ekonomi digital, tenaga dan aktiviti perkilangan bernilai tinggi seperti teknologi pengangkutan termasuk kenderaan elektrik dan ekosistemnya yang bakal menyumbang kepada potensi ekonomi yang ketara dan pembangunan jangka panjang yang mampan,” kata beliau - BERNAMA


Kadar antara bank jangka pendek ditutup stabil susulan langkah BNM

KUALA LUMPUR, 14 Disember - Kadar antara bank jangka pendek ditutup stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Berikutan itu, mudah tunai dalam sistem konvensional berkurangan kepada RM43.18 bilion daripada RM48.6 bilion pagi ini manakala mudah tunai dalam dana Islam susut kepada RM34.13 bilion daripada RM39.08 bilion, sebelum ini.Terdahulu, bank pusat itu menawarkan masing-masing dua tender pasaran wang konvensional, dua tender Program Komoditi Murabahah dan satu tender repo berbalik.Pada 4.00 petang, BNM melaksanakan tender pasaran wang konvensional RM43.20 bilion dan tender pasaran wang Murabahah RM34.10 bilion, kedua-duanya bagi wang sehari.

Kadar semalaman Islam Malaysia (MYOR-i) berada pada 2.75 peratus setakat 13 Disember, 2022. - BERNAMA


Pharmaniaga bangunkan vaksin Hexavalent khusus untuk kanak-kanak

(Pengarah Urusan Kumpulan Pharmaniaga, Datuk Zulkarnain Md Eusope)

KUALA LUMPUR, 14 Disember - Pharmaniaga LifeScience Sdn Bhd akan memulakan proses pembangunan vaksin Hexavalent, gabungan enam dalam satu khusus bagi kanak-kanak di Malaysia.Dibangunkan dengan kerjasama BioNet-Asia Co Ltd dari Thailand, inisiatif itu sebahagian daripada strategi mengurangkan kebergantungan negara terhadap vaksin import.Jelas Pengarah Urusan Kumpulan Pharmaniaga, Datuk Zulkarnain Md Eusope, usaha itu juga selaras perancangan syarikat untuk membangunkan kilang vaksin halal di dunia.Pengkomersilan vaksin dijangka bermula tahun 2026 selepas percubaan klinikal berjaya menunjukkan tindak balas imun perlindungan dengan vaksin Hexavalent.

(Perjanjian kerjasama penyelidikan dilaksanakan antara Pharmaniaga dan BioNet untuk proses pembangunan vaksin Hexavalent)

"Sebahagian daripada antigen yang akan dibangunkan di sini perlu didaftarkan, kemudian ujian klinikal perlu dijalankan menjelang akhir 2023, dalam tempoh dua tahun selepas klinikal pertama, kedua dan ketiga. Kami jangka vaksin ini akan dikomersialkan pada tahun 2026, jadi tempoh pembangunannya mengambil masa empat tahun," kata beliau selepas majlis tandatangan perjanjian kerjasama penyelidikan antara Pharmaniaga dan BioNet, di sini pada Selasa.Pembangunan formulasi dan ujian klinikal vaksin Hexavalent dijangka melibatkan kos sehingga AS$15 juta.Ia mampu melindungi kanak-kanak daripada enam jenis penyakit iaitu difteria, tetanus, pertusis, poliomielitis, haemophilus dan hepatitis B.


MTC catat hasil tahunan terkumpul RM33.2 bilion

(Ketua Pegawai Eksekutif MATRADE, Datuk Mohd Mustafa Abdul Aziz)

KUALA LUMPUR, 14 Disember - Syarikat Pertengahan (MTC) mencatat hasil tahunan terkumpul RM33.2 bilion bagi tempoh 2020 hingga 2021 di bawah Program Pembangunan Syarikat Pertengahan (MTCDP).Menurut Ketua Pegawai Eksekutif Perbadanan Pembangunan Perdagangan Luar Malaysia (MATRADE), Datuk Mohd Mustafa Abdul Aziz, 54 peratus daripada perolehan tersebut disumbangkan aktiviti eksport.Jelasnya, hasil eksport MTC mencatatkan pertumbuhan sebanyak 15.3 peratus berbanding tahun sebelumnya.Ia didorong penerokaan pasaran baharu menerusi pendigitalan selain program padanan perniagaan luar negara.

"Disitulah saya rasa pertembungan perdagangan diantara pengeksport dan pengimport berlaku dengan lebih efektif, jadi lonjakan kepada jumlah hasil eksport itu menunjukkan bahawa inisiatif yang kita buat di luar daripada kebiasaan telah menghasilkan satu 'outcome' lebih besar," kata beliau ketika ditemui media selepas Sidang Kemuncak Ketua Pegawai Eksekutif Syarikat Pertengahan 2022, di sini, pada Selasa.Tambah Mohd Mustafa, lebih 4,000 peluang pekerjaan telah tercipta melalui program MTCDP, manakala lebih 7,000 perusahaan kecil sederhana terlibat dalam rantaian bekalan eksport.


Kadar jangka pendek kekal stabil dengan campur tangan BNM

KUALA LUMPUR, 14 Disember - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM48.6 bilion dalam sistem konvensional dan RM39.08 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion, setiap satu selama tujuh hari dan 14 hari.

Selain itu, BNM juga menawarkan dua tender Program Murabahah Komoditi bernilai RM150 juta, masing-masing berjangka masa 21 dan 33 hari manakala tender repo berbalik RM110 juta selama 182 hari.Pada masa yang sama, ia telah mengumumkan ketersediaan repo berbalik, perjanjian jual dan beli semula dan kemudahan Murabahah Komoditi Bercagar untuk tempoh satu hingga tiga bulan.Pada pukul 4 petang, BNM akan mengendalikan tender semalaman konvensional bernilai sehingga RM45.7 bilion dan sejumlah RM37.8 bilion untuk tender semalaman Murabahah. -BERNAMA